
1.Reuniunea OSCE 18-19 noiembrie 1999

Şefii de stat, guvern şi miniştri de externe din cele 54 de state membre ale Organizaţiei pentru Securitate şi Cooperare în Europa, între care şi România, au participat în zilele de 18-19 noiembrie la reuniunea la nivel înalt de la Istanbul consacrată întăririi şi adoptării organizaţiei de a face faţă provocărilor secolului al XXI-lea.

Principalul obiectiv al reuniunii, la care ţara noastră a fost reprezentată de preşedintele Emil Constantinescu, l-a constituit adoptarea Cartei securităţii europene şi a formei revizuite a Tratatului privind limitarea forţelor convenţionale în Europa (CFE).

1.1 OSCE trecut şi viitor

OSCE are rădăcinile în Conferinţa pentru Securitate şi Cooperare în Europa (COSCE) creată în plin război rece, la summit-ul de la Helsinki din 1975, ca un forum de dezbateri privind drepturile omului şi alte probleme Est-Vest. După prăbuşirea comunismului şi dispariţia liniei artificiale de divizare a bătrânului continent, CSCE, numită între timp OSCE, a devenit principalul instrument pentru edificarea unei noi ere de cooperare între “parteneri egali” în Europa.

Spre deosebire de organizaţii exclusiviste precum NATO şi Uniunea Europeană (UE), OSCE include un număr foarte mare de ţări şi de aceea poate acţiona în direcţia rezolvării preocupărilor de securitate ale fiecărui stat. Datorită diplomaţiei discrete, influenţa OSCE a sporit în zone în care, din diferite considerente, NATO şi UE nu puteau acţiona.

Această organizaţie este deosebit de cuprinzătoare atât din punct de vedere geografic – incluzând state din Europa, Caucaz, Asia Centrală şi America de Nord şi cooperând cu ţări din Asia şi din regiunea mediteraneană – cât şi din punct de vedere al rolului jucat în acest spaţiu – ea implicându-se în toate fazele evoluţiei unui conflict.

Deşi unii critici au acuzat-o că este o organizaţie “greoaie”, în cadrul căreia deciziile, luate prin consens, nu au caracter de lege şi care nu dispune de o putere reală de acţiune, OSCE îşi face simţită prezenţa, semnalând din timp pericolul izbucnirii unor crize, prevenindu-le, administrând crizele când acestea nu au putut fi evitate şi contribuind la revenirea la normalitate după un conflict, prin controlul armamentelor, apărarea drepturilor omului, monitorizarea alegerilor.

Plecând de la premisa că securitatea este indivizibilă, statele participante au responsabilităţi egale privind securitatea şi de aceea trebuie să coopereze pentru a o dobândi, împreună cu celelalte state şi nu în detrimentul acestora. Cooperarea poate aduce beneficii tuturor statelor participante în vreme ce insecuritatea dintr-un stat poate afecta securitatea tuturor.

1.2 Adoptarea Cartei securităţii europene şi a Declaraţiei finale

Şefi de stat, de guvern şi miniştri de externe ai celor de 54 de ţări membre ale Organizaţiei pentru Securitate şi Cooperare în Europa (OSCE) au adoptat vineri 19 noiembrie a.c., la Istanbul, în unanimitate, Declaraţia Finală prin care este “salutată şi acceptată” candidatura României la preşedinţia Organizaţiei în anul 2001.

Totodată, a fost adoptată Carta Securităţii Europene care a făcut obiectul unor negocieri intense până în ultimul moment. Carta stabileşte noi instrumente prin care să se sporească capacitatea operaţională a organizaţiei. În acest sens s-a adoptat Platforma de Cooperare în Domeniul Securităţii ce va intensifica relaţiile dintre OSCE şi alte organizaţii, în scopul unei mai bune utilizări a resurselor comunităţii internaţionale. S-a stabilit să se dezvolte rolul OSCE în menţinerea păcii, pentru a reflecta mai bine modul amplu de abordare a securităţii de către organizaţie.

S-a convenit crearea unor Echipe de Asistenţă şi Cooperare Rapidă (REACT) formate din experţi civili. OSCE a decis să-şi intensifice capacitatea de a îndeplini activităţi de menţinere a ordinii publice pentru a asigura respectarea statului de drept. Carta mai stipulează crearea unui Centru Operaţional, care să planifice şi să coordoneze operaţiunile în teren ale OSCE. Cele 54 de state membre ale organizaţiei au convenit să intensifice procesul de consultare în cadrul OSCE prin crearea unui Comitet Pregătitor aflat în subordinea Consiliului Permanent al OSCE.

Afirmându-şi hotărârea de a trage învăţăminte din conflictele din ultimul deceniu, “Cei 54” au afirmat că securitatea şi pacea trebuie consolidate prin restabilirea încrederii între cetăţenii aceleiaşi ţări şi printr-o cooperare între state. Terorismul internaţional, extremismul, crima organizată, traficul de droguri şi de arme trebuie combătute prin întărirea instituţiilor şi a statului de drept.

“Cei 54” au decis să menţină principiul consensului ca bază a procesului de luare a deciziilor precizând că flexibilitatea şi capacitatea de reacţie rapidă în contextul politic în perpetuă schimbare trebuie să rămână în centrul principiului OSCE privind “securitatea comună şi indivizibilă”.

Carta Securităţii Europene cuprinde principiile, modalităţile şi formele colaborării, de pe poziţii de egalitate, dintre OSCE şi alte instituţii internaţionale. Totodată va eficientiza mijloacele de acţiune ale OSCE şi va spori capacitatea de reacţie a organizaţiei.

Preşedintele în exerciţiu al OSCE, ministrul norvegian de externe Knut Vollebaek, a subliniat că acest document va conferi un mandat sporit organizaţiei în ce priveşte prevenirea conflictelor şi administrarea crizelor pentru a o pregăti să facă faţă provocărilor în secolul următor.

Şeful diplomaţiei norvegiene a apreciat că “este important pentru Europa să poată gestiona singură crizele din spaţiul său dar dimensiunea transatlantică nu trebuie să dispară”.

1.3 Adoptarea formei revizuite a Tratatului pentru reducerea forţelor armate convenţionale din Europa

După încheierea războiului rece, OSCE şi-a asumat responsabilitatea controlului armamentelor. Admiţând că, sub numeroase aspecte, prevederile CFE, negociat în ultimii ani ai războiului rece şi semnat în 1990 de ţările membre ale NATO şi cele ale Organizaţiei Tratatului de la Varşovia, nu mai corespund realităţilor din perioada actuală, OSCE a decis revizuirea tratatului pentru a-l adapta noii arhitecturi europene de securitate.

În baza acestui tratat adoptat de 30 din cele 54 de ţări membre ale OSCE, semnatarele au eliminat peste 50.000 de piese de echipament militar, contribuind astfel în mod semnificativ la sporitea climatului de securitate şi stabilitate în Europa.

Varianta revizuită a CFE va limita şi desfăşurarea de trupe şi armament greu în unele regiuni de pe teritoriul fostei Uniuni Sovietice. Premierul rus, Vladimir Putin, a admis în cursul recentei vizite la Oslo că ţara sa a încălcat limitele impuse de CFE în ce priveşte numărul de tancuri şi de baterii de artilerie pe flancul său sudic datorită amplei operaţiuni militarea declanşate împotriva republicii separatiste Cecenia.

1.4 OSCE şi soluţionarea crizei din Cecenia

Deşi Rusia a refuzat orice mediere în conflictul din Cecenia, afirmând că este problema sa internă, acest subiect nu a fost ocolit în cursul reuniunii la nivel înalt de la Istanbul.

Şeful diplomaţiei ruse, Igor Ivanov, a acuzat Occidentul că aplică duble standarde deplângând situaţia refugiaţilor ceceni după ce a manifestat un slab interes pentru problemele umanitare din RF Iugoslavia create în urma a 11 săptămâni de bombardamente neîntrerupte ale NATO.

Preşedintele rus, Boris Elţîn, nu a cedat, în fond, nimic în faţa presiunilor Washingtonului şi OSCE: dacă au fost făcute concesii la Istanbul, ele par formale şi în Cecenia războiul continuă, ruşii câştigând pe zi ce trece teren.

Acordul în cinci puncte încheiat între Rusia şi OSCE privind Cecenia subliniază importanţa unei “soluţii politice”, evocând în termeni vagi rolul OSCE în relansarea dialogului ruso-cecen.

Referitor la Cecenia, Declaraţia Finală a summit-ului subliniază: 

· În ce priveşte recenta serie de evenimente din nordul Caucazului, reafirmăm cu forţă că recunoaştem pe deplin integritatea teritorială a Federaţiei Ruse şi condamnăm terorismul sub toate formele.

· Subliniem necesitatea respectării normelor OSCE.

· Convenim că dată fiind situaţia umanitară în regiune, este important să alinăm suferinţele populaţiei civile, inclusiv creând condiţiile adecvate pentru ca organizaţiile internaţionale să ofere ajutor umanitar.

· Considerăm că o soluţie politică este esenţială şi că ajutorul OSCE va contribui la atingerea acestui scop. Salutăm voinţa OSCE de a ajuta la relansarea unui dialog politic.

· Salutăm acordul Federaţiei Ruse în legătură cu efectuarea unei vizite în regiune a preşedintelui în exerciţiu.

· Reafirmăm mandatul existent al Grupului de ajutor al OSCE în Cecenia.

· În legătură cu acest lucru, salutăm voinţa Federaţiei Ruse de a facilita aceste măsuri, care vor contribui la crearea condiţiilor de stabilitate, securitate şi de prosperitate economică în regiune.

Acest acord a fost interpretat fără echivoc de partea rusă. “Nu se poate vorbi de mediere politică sau de ingerinţă în afacerile Federaţiei Ruse”, a declarat ministrul rus de externe, Igor Ivanov. “OSCE poate participa la ajutorul umanitar şi cel destinat refugiaţilor “, a adăugat el, reducând rolul organizaţiei la cel, în general, asumat de Înaltul Comisariat al ONU pentru Refugiaţi.

1.5 Problema transnistreană

În cadrul reuniunii OSCE a fost abordată şi problema Transnistriei. 

Stephen Sestanovich, responsabil cu misiuni speciale în fostele republici sovietice în cadrul Departamentului de Stat al SUA, a afirmat în cursul unei vizite efectuate în octombrie la Chişinău, că summitul din noiembrie de la Istanbul este un bun prilej pentru Washinghton de a sprijini cererea Republicii Moldova privind retragerea trupelor ruseşti de pe teritoriul său. Potrivit diplomatului american, preşedintele Bill Clinton, a solicitat Congresului alocarea unor fonduri speciale pentru a sprijini retragerea forţelor armate ruse de pe teritoriul Republicii Moldova, subliniind că şi alte state sunt interesate de retragerea trupelor Moscovei din această ţară.

Oficialitatea americană a opinat că problema transnistreană s-ar putea rezolva după semnarea, la Istanbul a noului CFE, care prevede că prezenţa trupelor străine pe teritoriul unui stat nu este posibilă decât cu acordul statului respectiv.

Declaraţia finală adoptată de participanţii la Summitul OSCE de la Istanbul reaminteşte, în capitolul consacrat Republicii Moldova, deciziile reuniunilor ministeriale de la Budapesta şi Oslo, reafirmând aşteptările (OSCE) privitoare la “o retragere anticipată, ordonată şi completă a trupelor ruse din Republica Moldova”. 

“În acest context, salutăm recentele progrese înregistrate în retragerea şi distrugerea echipamentului militar rusesc depozitat în regiunea Transnistria de pe teritoriul Republicii Moldova şi încheierea operaţiunilor de distrugere a muniţiei netransportabile. Salutăm angajamentul Federaţiei Ruse de a-şi retrage definitv forţele de pe teritoriul Republicii Moldova până la sfârşitul anului 2002. Ne bucură bunăvoinţa Republicii Moldova şi a OSCE de a mijloci acest proces, până la data limită convenită” se arata în document. 

1.6 Semnificaţia preluării de către România a preşedinţiei OSCE, în 2001

Exprimând la summitul OSCE de la Lisabona, din decembrie 1996, dorinţa României de “a beneficia de încrederea şi privilegiul de a-şi asuma, în primul rând al mileniului III preşedinţia prin rotaţie a OSCE”, preşedintele României, Emil Constantinescu, deschidea o perioadă de eforturi diplomatice asidue ale oficialităţilor de la Bucureşti în vederea realizării acestui deziderat.

În ce priveşte disputa dintre Rusia şi Occident privind rolul OSCE în raport cu NATO în planul securităţii europene, România va trebui să rămână un arbitru imparţial, fără să renunţe la opţiunea sa naţională de integrare în structurile euroatlantice, dar evitând să-l nemulţumească pe “marele vecin de la Răsărit”.

Dacă va şti să-şi “joace bine cartea” şi să ia decizii înţelepte şi eficiente, preşedinţia OSCE ar putea fi pentru România un examen luat cu brio în procesul de integrare în NATO şi UE.

Preşedintele Emil Constantinescu a participat joi, 17 noiembrie a.c., la cel de-al VI-lea summit al OSCE, reuniune în cadrul căreia s-a decis că România preia preşedinţia OSCE în anul 2001.

Referindu-se la semnificaţia desemnării statului român pentru preluarea preşedinţiei OSCE, purtătorul de cuvânt al Preşedinţiei, dl. Răzvan Popescu, a subliniat cele două semnificaţii majore ale acestui eveniment.

“Prima este legată de evoluţiile interne ale României. România nu putea obţine consensul, decât dacă evoluţia sa spre un sistem politic democratic este definitivă. Am putea spune că acest act este dovada că ţara noastră şi-a încheiat tranziţia democratică, că are un sistem politic stabil, care respectă drepturile omului, în care libertăţile fundamentale ale cetăţeanului sunt păstrate, sunt promovate şi sunt apărate de instituţii funcţionale”, a declarat purtătorul de cuvânt al Preşedinţiei.

Potrivit oficialităţii române, a doua semnificaţie priveşte poziţia ţării noastre în planul politicii externe, eforturile României de a deveni un furnizor de securitate şi stabilitate în zonă fiind, astfel, încununate prin poziţia de preşedinte în exerciţiu al OSCE.

“Faptul că România a reuşit să întreţină legături de prietenie cu ţări între care există tensiuni, că a fost consecventă cu principiile de guvernare ale lumii europene care sunt şi ale ei, inclusiv în cazul crizei din Kosovo, faptul că a promovat relaţii foarte bune în regiune, toate acestea au demonstrat că ţara noastră are capacitatea şi resursele de mediere necesare pentru a gestiona relaţiile atât de complexe din zona de acoperire a OSCE”, a adăugat dl. Răzvan Popescu.

“1999 poate însemna şi sperăm ca va însemna, invitarea la negocierile de aderare pentru UE. 2000 – intrarea în troika OSCE. 2001 – exercitarea preşedinţiei OSCE. Până în 2002 – invitarea la aderarea la NATO. 2003 – obţinerea unui loc de membru nepermanent în Consiliul de Securitate al ONU”, a concluzionat dl. Răzvan Popescu.

Referindu-se la semnificaţia preluării de către România a preşedinţiei Organizaţiei pentru Securitate şi Cooperare în Europa (OSCE), ministrul român de externe, dl. Andrei Pleşu, a apreciat că aceasta înseamnă asumarea unui rol politic de anvergură.

A deţine preşedinţia OSCE implică un efort serios tehnic şi politic şi la capătul acestui efort România trebuie să dovedească îndeplinirtea rolului pe care şi l-a asumat, a subliniat şeful diplomaţiei române. Preluarea de către ţara noastră a preşedinţiei OSCE a fost apreciată de dl. Pleşu drept un moment politic important.

La conferinţa de presă comună a miniştrilor de externe ai Norvegiei, Poloniei, Austriei şi României – respectiv din ţările care fac parte din actuala şi viitoarea troică a OSCE, preşedintele în exerciţiu al organizaţiei paneuropene, Knut Vollenbaek, a felicitat România pentru obţinerea acordului privind candidatura sa la Preşedinţia OSCE în anul 2001. Este foarte important – a spus ministrul norvegian de externe – ca o ţară din sud-estul Europei, cum este România, să participe la asigurarea stabilităţii pe continent şi să-şi asume o asemenea sarcină.

Ministrul de externe, dl. Andrei Pleşu, a declarat, la rândul său că pentru România preluarea preşedinţiei OSCE reprezintă o mare responsabilitate şi, în acelaşi timp, o mare onoare.

1.7 Semnificaţia reuniunii de la Istanbul

Summit-ul OSCE a oferit prilejul unor ample analize reeritoare la marile schimbări geopolitice care au loc în lume şi care au adus în sfera de interes a politicii mondiale noi centre, reconfigurări ale geografiei crizei.

Întâlnirea liderilor mondiali la Istanbul a căpătat semnificaţii majore, legate de schimbarea fundamentală în geopolitica acestei regiuni în care se întâlnesc Asia, Europa şi Africa.

Axa emisferei estice, acea parte ce un recent studiu al Institutului Stratfor o numeşte “Cercul de foc” are ca centru al cercului: Turcia, gazda summit-ului OSCE. Dacă s-ar desena un cerc cu raza de 1600 km şi centrul în Ankara, vom observa că acesta conţine atât răscrucea drumurilor emisferei estice, cât şi un permanent centru de criză politică – în funcţie de care orice putere globală trebuie să-şi definească politica. Conform studiului caracteristica regiunii o constituie existenţa unui mare număr de naţiuni mici, divizate şi ostile, rezultat al geografiei acestei zone.

O dominaţie asupra acestei zone impune asigurarea securităţii ei, elaborarea unei strategii care să ia în considerare dificila geopolitică regională.

Din această perspectivă, pentru a înţelege regiunea este important să fie înţeleasă interferenţa dinte geopolitica regională şi geopolitica sistemului global în care relaţiile dinte puterile regionale sunt un element permanent.

În strategia actuală a SUA, linia de securitate americană trece prin Caucaz, extinzându-se prin Iran, până în Pakistan şi cuprinde două mari zone fierbinţi – Balcanii şi Caucazul.

În contextul actual Rusia a înţeles importanţa conflictului din Caucaz şi a luat decizia strategică de a nu permite Ceceniei să devină independentă. În studiul menţionat se afirma că trebuie înţeles faptul că, atât timp cât zona dintre Rusia şi Turcia rămâne fragmentată, controlul rus asupra Ceceniei şi Daghestanului nu va fi cu adevărat sigur. Frontierele ruse au fost împinse atât de mult spre sud dintr-un motiv: dacă Rusia intenţionează să păstreze Cecenia, logica geopolitică îi va duce în sud, către frontiera cu Turcia.

Turcia are interesul ca între ea şi Rusia să existe o zonă tampon. Turcia are interese în Balcani, unde a trimis trupe de menţinere a păcii şi unde musulmanii văd Turcia ca pe un apărător al intereselor lor. Turcia are interese în Irakul de Nord şi în zona dominată de kurzi. Dacă Rusia devine mai activă, interesele acestora şi cele ale turcilor se vor intersecta. Sprijinul rus pentru Irak va fi condiţionat în parte de “blocarea” Turciei.

Din Orientul Mijlociu în Armenia şi Georgia apar două probleme:

Prima este cea a Turciei. Ca centru al cercului, care sunt politica si capabilităţile Turicei? A doua problemă este legată de SUA. Ca unică superputere şi “proprietarul” eficient al marii geopolitici a epocii, care sunt proiectele sale în zonă? Care este politica americană în Caucaz? În ce punct îsi va muta atenţia de la problemele ultimei generaţii (Israel, Irak) la cele ale viitoarei generaţii (Armenia, Gerogia)? În mod sigur asta se întâmplă, dar este o schimbare difuză, fără un punct clar de focalizare.

Acum problema este simplă: au SUA vreun interes în regiune şi dacă da, care este acesta? Şi dacă SUA nu au nici un interes în regiune, care sunt forţele care vor modela dificila şi mărunta geopolitică în axul emisferei estice?

2. Apărarea Europeană

2.1 Reuniunea şefilor diplomaţiilor din statele membre ale UE

Miniştrii de externe din ţările membre ale Uniunii Europene au participat luni 15 noiembrie a.c., la o reuniune consacrată conflictului din Cecenia şi situaţiei din Balcani, iar alături de miniştrii apărării ai statelor din UE s-au discutat modalităţile de punere în practică a unei identităţi europene de apărare.

Este pentru prima dată în istoria UE când şefii diplomaţiilor “celor 15” organizează un consiliu comun cu miniştrii apărării, semn al dorinţei Uniunii Europene de a progresa în ideea creării unui sistem european de apărare, ale cărui baze urmează să fie puse cu ocazia summit-ului de la Helsinki din 10 şi 11 decembrie.

Cu prilejul summit-ului comun, miniştrii apărării din statele UE l-au autorizat pe Înaltul Reprezentant pentru Politica Externă şi Securitate comună al UE, Javier Solana, în postul de Secretar General al Uniunii Europei Occidentale (UEO).

Javier Solana şi-a preluat funcţia începând cu data de 25 noiembrie a.c., la sfârşitul mandatului actualului responsabil al organizatiei, Jose Cutileiro.

După declaraţia franco-britanică de la Saint-Malo, acum un an, summitul franco-german de la Toulouse, în mai, şi Consiliul European de la Köln, în iunie, reuniunea de la Bruxelles este o noua etapă înaintea Consiliului European de la Helsinki, care va fixa calendarul care să doteze Uniunea Europeană (UE) cu o capacitate de intervenţie în crizele regionale.

La Bruxelles, s-au făcut paşi în următoarele trei direcţii:

· Întărirea rolului Înaltului Reprezentant pentru Politica Externă şi de Securitate Comună (Domnul PESC);

· Configuraţia instituţională a politicii de apărare;

· Definirea capacităţilor militare europene.

În sfera instituţională, Franţa a avansat, încă din iulie, propuneri precise privind componenţa şi funcţionarea Comitetului politic şi de securitate (COPS) prevăzut prin concluziile Consiliului European de la Köln. Într-o scrisoare adresată colegilor din UE, preşedintele Jacques Chirac a sugerat ca viitorul COPS să fie compus din reprezentanţi permanenţi ai celor 15 cu rang de ambasadori, conform modelului Consiliului NATO. Aceste idei se lovesc de unele obiecţii venite din partea unor parteneri: Preşedinţia COPS exercitată de “Domnul PESC” nu va reduce oare rolul preşedinţiei consiliului de miniştri? Reprezentanţii permanenţi ai ţărilor membre pe lângă comunitatea europeană nu ar trebui să facă parte şi din Comitetul politic de securitate? Putem constitui un nou comitet fără a modifica tratatele? 

În fine, reuniunea miniştrilor de externe şi de apărare ar trebui să se concentreze asupra capacităţilor militare de care dispune Europa, pentru a evita ca discuţia să nu se împotmolească în problemele instituţionale. Potrivit d-lui George Robertson, care, în calitate de ministru britanic al apărării, şi-a adus contribuţia la această politică înainte de a fi numit secretar general al NATO, “nu putem trimite o organigramă, oricât de bine pusă la punct ar fi ea, într-o regiune în criză”.

Reprezentanţii francezi au sosit la reuniunea de la Bruxelles cu o viziune destul de exactă cu privire la ceea ce ar fi de făcut în privinţa capacităţilor militare. Pentru ceea ce specialistii numesc “instrumente militare de ajutor al deciziei”, Franţa a propus, în afara unui Comitet politic şi de securitate, un Comitet militar european compus din reprezentanţi ai celor 15 şefi de stat major, un stat major european şi o celulă de planificare care să facă sinteza informaţiilor, să analizeze situaţiile şi să propună scenariile de acţiune.

În ceea ce priveşte capacităţile militare în sensul strict al cuvântului, Franţa doreşte ca UE să se doteze cu posibilitatea de a evalua situaţiile, de a planifica şi de a conduce operaţiunile, de a proteja forţele, de a pune la punct un plan de luptă, de a susţine operaţiunile de lungă durată, de a menţine un antrenament cu nivel ridicat şi de a asigura buna interoperativitate între armate. Potrivit punctului de vedere francez, europenii ar trebui să fie capabili să-şi asume misiuni dintre cele mai exigente din gama prevăzută prin acordurile de la Petersberg. În 1992, la Castelul Petersberg, în apropiere de Bonn, membrii UEO au acceptat misiuni umanitare, operaţiuni de menţinere a păcii şi operaţiuni de reinstaurare a păcii. “Misiunile Petersberg” au fost integrate în tratatul de la Amsterdam din 1997. Pe termen scurt, europenii trebuie să se doteze cu mijloacele de a desfăşura rapid o forţă terestră de nivelul unui corp de armată (între 50.000 şi 60.000 de oameni), care să corespundă într-o anumită măsură forţei KFOR din Kosovo. 

Pe termen mai lung, europenii trebuie să-şi sporească forţele şi mijloacele de comandă, asigurând o coordonare între statele majore interarme la nivel naţional şi restructurând statele majore europene existente, precum Eurocorp. Franţa nu este favorabilă definiţiei a priori referitoare la scenariile de intervenţie europene care ar putea fi restrictive sau obiectivelor prea precise care permite apariţia unei limitări a ambiţiilor UE în materie de apărare comună. Pentru a raţionaliza şi spori capacităţile militare europene, ideea a fost avansată în scopul fixării pentru apărare a unor “criterii de convergenţă” (îndeosebi bugetare) pe modelul criteriilor valabile în cazul monedei unice. Termenul de criterii a fost abandonat în favoarea noţiunii de “indicatori de convergenţă”, în parte pentru a nu pune într-o situaţie delicată ţări care trebuie să aducă o contribuţie la apărarea europeană şi care, în acelaşi timp, procedează la reduceri în bugetul apărării. Aceşti indicatori ar putea fi procente care să măsoare gradul de pregătire a forţelor, capacităţile de manevră sau echipamentul. 

2.2 Problema structurii europene de securitate în discuţia Parlamentului European 

Javier Solana, Înaltul Reprezentant al Uniunii Europene pentru politică externă şi de securitate, a prezentat pentru prima oară în faţa Parlamentului de la Strasbourg, concepţia instanţei pe care o reprezintă despre crearea unei structuri europene de securitate. Aprobată, în principiu, de toţi liderii UE, noua concepţie urmează să fie conturată mai clar la Consiliul European din decembrie de la Helsinki, când va fi discutată şi începerea negocierilor de aderare cu toţi candidaţii sau încheierea reformei interne până în 2002. Este vorba, în linii mari, despre crearea unei forţe europene de apărare care să gestioneze în mod eficient crizele de pe continent, fără să mai facă apel la partenerii transatlantici din NATO.

Concepută ca o parte componentă a Alianţei Nord-Atlantice, “armata europeană” ar urma să aibă un grad sporit de autonomie. Unii lideri de la Bruxelles văd, chiar, în această structură un prim pas către o eventuală scindare a Alianţei. Deocamdată, acest punct de vedere este destul de controversat, majoritatea europenilor nedorind această scindare. Toată lumea doreşte, însă, limitarea prezenţei militare americane în Europa, astfel încât, în cazul producerii unei crize similare celei din Kosovo, europenii trebuie să fie capabili să o rezolve singuri.

Pentru prima oară de la lansarea conceptului de “structură europeană de securitate”, s-a vorbit, la Strasbourg, despre rolul rezervat statelor est-europene candidate la aderare în acest cadru. Javier Solana (care deţine totodată şi funcţia de secretar general al Uniunii Europene Occidentale) a spus în Parlament că “trebuie luate în considerare contribuţiile şi interesele aliaţilor noştri care nu sunt încă membri ai UE. Aceasta înseamnă că trebuie găsite aranjamente care să le permită să-şi exprime opiniile despre modul de soluţionare a crizelor şi mecanisme care să-i implice total în deciziile operaţionale, dacă tot le adresăm invitaţia de a intra în Uniune”.

Rugat de ziariştii români, la conferinţa de presă care a urmat expunerii, să-şi detalieze formularea şi să explice ce rol i-ar reveni României în noua structură, dl. Javier Solana a răspuns: “Trebuie să facem distincţia între relaţiile noastre cu acei candidaţi care sunt membri NATO şi aceia care nu sunt. Prima categorie are dubla calitate de membri NATO şi parteneri asociaţi ai UEO. De aceea, aceste state trebuie să participe la luarea deciziilor în operaţiunile de menţinere a păcii. Cealaltă categorie din care face parte şi ţara dumneavoastră – poate participa, dacă doreşte, la operaţiunile respective, după ce decizia va fi fost luată. Veţi putea participa la acţiunile noastre, având aceleaşi drepturi şi obligaţii cu oricare alt stat”.

Încă de la începutul mandatului său, Javier Solana, a indicat trei direcţii în care UE trebuie să facă progrese:

· să elaboreze un proces decizional mai eficient în cadrul politicii externe. 

· să elaboreze o politică mai activă şi mai puţin declamativă, cuvintele trebuind să corespundă faptelor”. 

· să realizeze o politică de securitate şi de apărare reală. 

Realizarea lor nu este însă o acţiune simplă, ţinând cont de dificultăţile în a convinge guvernele naţionale şi îndeosebi pe cele ale ţărilor mari, să renunţe, cel puţin în parte, la autonomia lor în politica externă, Solana va trebui să se confrunte şi cu neîncrederea americanilor şi carenţele existente în funcţionarea instituţiilor europene. 

În timpul recentei sale vizite la Washington, Înaltul reprezentant a fost primit cu răceală, mai ales, în Congresul american. Deşi insistă ca Europa să-şi sporească rolul în cadrul NATO, SUA sunt neîncrezătoare în orice idee ce ar putea presupune – chiar şi ipotetic – desprinderea Europei de aliatul său major.

Conform analiştilor, pe plan instituţional, Solana va trebui să se descurce în haosul competenţelor ce-i revin. UE încredinţează actualului său preşedinte, preşedintelui Comisiei Europene, Romano Prodi, şi comisarului însărcinat cu relaţiile externe, Chris Patten, noi sarcini diplomatice. Prodi însă nu intenţionează să-şi asume un rol secundar pe scena internaţională, în raport cu noul “ministru de externe” european.

2.3 Relaţia SUA-Europa

Poziţia americanilor faţă de crearea unui nou pilon european de securitate (ESDI), alături de NATO, revine din nou în actualitate, Franţa avertizându-şi partenerii să dea dovadă de vigilenţă faţă de creşterea hegemoniei, unilateralismului şi izolaţionalismului “hiperputerii” – Statele Unite.

“În chestiuni legate de securitatea transatlantică, NATO trebuie să fie primul şi principalul mijloc de reacţie colectivă, iar Uniunea Europeană poate să preia misiuni autonome numai dacă NATO îi dă acest mandat”, relevă o rezoluţie aflată în Senatul SUA.

Acest document subliniază că UE trebuie să dea asigurări că noul său rol în domeniul securităţii nu va contraveni rolului primordial al NATO, nu va promova o perspectivă conflictuală, din punct de vedere strategic şi nu va diminua contribuţia militară a Europei la NATO.

În lege se insistă, totodată, ca îmbunătăţirea capacităţilor militare ale Europei, şi nu instituţiile, ar trebui să fie prioritare, iar aliaţii neeuropeni, inclusiv Canada, Republica Cehă, Ungaria, Islanda, Norvegia, Polonia, Turcia şi Statele Unite “să nu fie discriminaţi”. Acest punct de vedere, pare orientat spre împingerea obiectivului UE, de creare a unei capacităţi distincte europene de securitate, înapoi, la nivel teoretic, chiar în momentul în care UE speră să pună bazele viitorului său edificiu de securitate.

Un înalt diplomat din UE a caracterizat legea drept “o reacţie exagerată, în urma unei preocupări reale”, adăugând însă că “relaţia dintre pilonul european de securitate şi NATO este una crucială”. Parţial este o chestiune de limbaj, dar şi una de înţelegere, a mai spus el. “Statele Unite trebuie să se simtă, în continuare, angajate” şi “nu să li se comunice o decizie adoptată de europeni”. Pe de altă parte, Europa îşi constituie o capacitate europeană de securitate şi doreşte ca acest lucru să fie clar.

Reamintim că, în aprilie, la Washington, s-a pus problema unei noi viziuni a NATO de după încheierea războiului rece şi în perspectiva secolului viitor, s-au stabilit cu claritate două lucruri:

· SUA care au efectuat 80% din raidurile aeriene din Kosovo şi Serbia – purtau un volum disproporţionat de mare din povara militară;

· Balcanii urmează să rămână probabil şi în viitor un potenţial focar de conflicte periculos pentru întreaga Europă. 

În concluzie partenerii au propus aşa numitul Pilon European al NATO, mai exact Iniţiativa de Apărare şi Securitate Europeană (ESDI). În formularea preşedintelui SUA, Bill Clinton, pilonul european urma să fie “separabil, dar nu separat” de pilonul american al Alianţei.

Senatul SUA a respins tratatul de interzicere a Experienţelor Nucleare (CTBT), provocând critici furioase din partea preşedintelui Clinton la adresa “noilor izolaţionişti” din Congres. Tema a fost preluată de preşedintele Franţei şi de alţi lideri europeni, care erau oricum nemulţumiţi de rolul dominant - şi uneori arogant – jucat de SUA în NATO.

Aşa cum a spus fostul secretar de stat adjunct, John Bolton, într-o comisie a Camerei Reprezentanţilor, ceea ce îi împinge pe europeni să-şi găsească o nouă identitate de apărare, este “uneori dorinţa de a se distanţa de influenţa americană, când nu este vorba de intenţii antiamericane făţişe”.

Un avertisment mai clar a venit de la britanicul Jan Duncan Smith, ministru din umbră al apărării: “Într-un moment în care NATO ar trebui să-şi consolideze şi reafirme rolurile ca primă alianţă de apărare a lumii, ţările europene au pornit pe o cale care considerăm că va afecta grav şi poate chiar va distruge Alianţa. Planurile comune de apărare ale Uniunii Europene creează o linie de divizare artificială în NATO şi vor duce la îndepărtarea de Alianţă a unei părţi dintre membri”.

Chiar şi secretarul de stat american Madeleine Albright, care în aprilie a fost unul dintre cei mai entuziaşti susţinători ai ideii pilonului european, a început să aibă îndoieli. Cu ocazia unui discurs ţinut recent la Chicago, d-na Albright a trecut în revistă diferenţele sale de vederi cu unii lideri europeni cum este Jacques Chirac.

“Mai întâi, identitatea europeană de apărare trebuie ancorată în NATO şi nu în afara structurii principale a Alianţei, aşa cum vor unii europeni, unde ar forma o comandă militară paralelă, care s-ar ocupa de zonele-problemă ale Europei, cum sunt Balcanii”.

În al doilea rând, a arătat d-na Albright, “nu trebuie să se creeze discriminări faţă de ţări care nu sunt membre nici ale NATO, nici ale UE”, referire la state ca România. În al treilea rând şi foarte important, noua structură europeană “nu trebuie, în nici un fel, să diminueze sau să rupă legătura dintre SUA şi Europa”.

Dar, aşa cum a recunoscut Benjamin Gilman, preşedintele Comisiei pentru relaţii internaţionale din Camera Reprezentanţilor, trenul european poate pleca oricând din gara NATO: “Nu-i putem forţa pe europeni să se organizeze într-un mod cât mai convenabil pentru noi, dar le putem spune care sunt temerile noastre”.

Fostul secretar de stat Henry Kissinger a luat pe vremuri în râs ideea unei identităţi europene de apărare, spunând că nu poate ghici niciodată cine va răspunde la telefon când sună la cartierul general din Europa. Dl. Gilman a continuat în acelaşi spirit: “Şi dacă am avea un “Dl. Europa” căruia să-i telefonăm, am putea oare dialoga cu el fără să fie nevoit să ceară în prealabil sfaturi în 15 capitale?”

Conform analiştilor, ideea unui pilon european, de a aduce laolaltă pe cei nemulţumiţi de dominaţia americană în NATO şi pe cei ce se tem că actuala Alianţă nu va putea da o replică eficientă în cazul unor noi crize europene. Ca în povestea ucenicului vrăjitor, ideea pilonului european a fost mai uşor de lansat decât va fi controlat.

Insistând asupra “complementarităţii” dintre Alianţă şi UE, Strobe Talbott, adjunct al secretarului de stat al SUA, a subliniat că ultimul lucrul pe care l-ar dori Washingtonul ar fi ca Identitatea Europeană de Apărare, “iniţiată în cadrul NATO, să se dezvolte în afara acesteia şi, apoi, să se distanţeze de Alianţă”. Riscul – după cum declara el în cadrul unui seminar organizat de Institutul regal pentru afaceri internaţionale – ar consta într-o structură de apărare a UE care, “iniţial, o va dubla pe cea a Alianţei, iar apoi va intra în competiţie cu aceasta”.

În lumina crizei din Kosovo, în SUA prevalează sentimentul că o astfel de situaţie nu trebuie să se repete niciodată, a mai spus dl. Talbott. La nivelul decizional american mulţi sunt convinşi că SUA au fost forţate să contribuie prea mult la războiul din Kosovo şi cred că, într-o viitoare criză europeană, un rol similar al SUA “nu ar putea fi susţinut datorită celorlalte angajamente pe plan global.

Referindu-se la viitorul NATO, el a subliniat că SUA sunt interesate într-o “Europă puternică, integrată, cu o mai mare încredere în sine şi cu capacităţi militare adecvate”. Dar Washingtonul ar fi îngrijorat dacă Europa ar trece la acţiune, în chestiuni de apărare, fără să se consulte cu SUA şi ceilalţi aliaţi non-UE.

Recent, preşedintele SUA, Bill Clinton, a apreciat că edificarea unei Europe stabile, unite şi democrate implică soluţionarea a trei probleme majore cu care se confruntă continentul: realizarea unui parteneriat solid cu Rusia, asigurarea stabilităţii în Balcani şi reconcilierea între Grecia şi Turcia.

Preşedintele american a chemat la o cooperare sporită între ţările din Balcani şi celelalte state europene, pentru a se ajunge mai repede la stabilitate în respectiva regiune, astfel încât problemele etnice să nu poată fi exploatate de dictatori. 

La 10 ani de la căderea Zidului Berlinului, a declarat el, în importanta cuvântare politică pe care a rostit-o, săptămâna trecută, la Universitatea din Georgetown, SUA trebuie să-şi reafirme hotărărea de a duce la capăt ceea ce s-a început odată cu acest eveniment. Este de o însemnătate esenţială, a precizat şeful executivului de la Washington, ca America să contribuie “la desăvărşirea procesului de făurire a unei Europe nedivizate, libere, democratice şi paşnice, pentru prima oară în întreaga sa istorie”.

Preşedintele Clinton a subliniat la ceremonia de la Arlington, necesitatea ca Statele Unite să menţină o diplomaţie forte pentru a rămâne “prima forţă mondială în lupta pentru pace şi libertate, împotriva terorismului şi a proliferării armelor de distrugere în masă”.

Înainte de turneul european al preşedintelui, purtătorul de cuvânt al Departamentului de Stat al SUA, James Rubin, i-a ironizat, în cursul întâlnirii sale cotidiene cu presa, pe cei care în Europa, de exemplu în Franţa “vor să se distingă de Statele Unite nefiind de acord cu acestea, atunci când, de fapt, sunt de acord” cu acestea.

James Rubin a glumit mai ales pe seama expresiei “hiperputere”, folosită de ministrul de externe francez, Hubert Vedrine, pentru a caracteriza SUA. Şeful diplomaţiei franceze declarase că Parisul “nu poate accepta nici o lume unipolară din punct de vedere politic, nici o lume uniformă cultural, nici unilateralismul unei singure hiperputeri americane”.

În aceeaşi notă, dl. Rubin a povestit ziariştilor că, în timpul conflictului din Kosovo, secretarul de stat american, d-na Madeleine Albright, se amuza prezentându-se ca “hiper-Madeleine” atunci când îi telefona omologului său francez, ştiind deja că acestuia îi place să vorbească despre “hiperputerea” SUA.

“Vor exista totdeauna unii care să ne asigure de hegemonie, aşa se întâmplă când eşti Statele Unite. Francezii o fac uneori şi eu cred că vor inventa în curând un nou cuvânt “hiperputere” a afirmat în continuare purtătorul de cuvânt al diplomaţiei de la Washington.

De menţionat că dl. Rubin a comentat în aceeşi notă nu numai declaraţiile ministrului Hubert Vedrine, ci şi pe cele ale preşedintelui francez Jacques Chirac, care a pledat recent pentru o lume “multipolară” şi a deplâns tentativele “unilaterale şi izolaţioniste” ale Congresului american, după ce Senatul SUA respinsese ratificarea Tratatului de interzicere totală a experienţelor nucleare (CTBT). 

Acelaşi oficial de la Washington a apreciat drept “straniu” faptul că francezii “pun accentul pe pericolul puterii americane, în loc să sublinieze mai degrabă pericolele prezentate de ţări ca Irakul, care ameninţă securitatea naţională a ţărilor noastre” – aluzie la frecventele dezacorduri dintre Paris şi Washington cu privire la atitudinea ce trebuie adoptată faţă de regimul de la Bagdad.

Însă demnă de remarcat este şi poziţia lui Mihail Gorbaciov care a acuzat SUA că aplică o doctrină a “suveranităţii limitate” pe întreaga planetă, dar mai ales în Estul Europei. “şările din estul Europei sunt folosite de statele din NATO ca un fel de centură de siguranţă împotriva Rusiei şi, pentru a treia oară în ultimii 70 de ani, aceste ţări sunt manipulate”, declara Gorbaciov adăugând că se pot vedea “simptome premergătoare ale unui nou război rece”.

Referitor la relaţia SUA-Europa, în contextul viitoarelor evoluţii pe plan mondial, fostul cancelar german, Helmut Schmidt observa, că cele mai mari state ale Europei vor căuta să-şi impună interesele. Motivul strategic al autoafirmării comune a naţiunilor şi statelor europene va dobândi pentru viitorul UE o semnificaţie tot mai mare şi – în cele din urmă – va fi covârşitoare. Dacă europenii vor fi sfătuiţi bine, se vor bizui în continuare pe SUA, dar nu vor deveni dependenţi de americani.

Europa trebuie să dobândească şi faţă de America aliată şi prietenă, capacitatea de a vorbi cu un singur glas. Motivaţia strategică a autoafirmării comune nu juca încă un rol esenţial în urmă cu 50 de ani, la începutul integrării vest-europene. Marile avantaje socio-economice ale Uniunii Europene şi Monetare au devenit de multă vreme un motiv strategic, a mai subliniat fostul cancelar german. 

În acest context, primul-ministru britanic, Tony Blair, a declarat pe 23 noiembrie a.c., la Londra, în cadrul unui dineu, că Marea Britanie este în prezent “o putere pivot” a politicii globale. “Marea Britanie va juca un rol nou, folosind trecutul pentru a construi viitorul, nu atât ca superputere, cât ca o putere privot în sânul alianţelor şi al politicii internaţionale de care depinde lumea viitoare”, a spus premierul britanic. “Implicată activ, deschisă şi dinamică, o parteneră sau, acolo unde este cazul, un lider prin idei şi influenţă”, Marea Britanie s-a eliberat de “sindromul post-colonial” şi de principiile “izolaţioniste” şi “demodate”, a afirmat Tony Blair.

Membră a Uniunii Europene (UE), a Organizaţiei Tratatului Atlanticului de Nord (NATO), a Organizaţiei Naţiunilor Unite (ONU) şi a Commonwealth, Marea Britanie trebuie, în opinia premierului Blair, să “caute să influenţeze rezolvarea unor probleme mondiale, esenţiale, prin construirea şi consolidarea alianţelor dintre state”. Primul ministru britanic a adăugat că ţara sa ar putea fi o “punte de legătură” între Europa şi Statele Unite ale Americii, consolidarea legăturilor dintre cele două mari puncte de forţă fiind “cea mai urgentă şi singura prioritate”, în vederea creării unei “noi ordini internaţionale”.

2.4 Reuniunea ministerială UEO – 23 noiembrie 1999

La Centrul de conferinţe Kirchberg din Luxembourg a început luni, 23 noiembrie, reuniunea ministerială de două zile a Uniunii Europei Occidentale (UEO), în prezenţa responsabililor cu problemele apărării din ţările Grupului pentru Armament al Europei Occidentale (GAEO).

România a fost reprezentată de o delegaţie condusă de ambasadorul român la UEO, dl. Lazăr Comănescu.

Discuţiile s-au concentrat asupra creării unei Agenţii Europene pentru Armament – idee susţinută de toţi membrii UEO, precum şi de Turcia, Norvegia şi Danemarca.

S-a discutat adoptarea unui document de bază prin care GAEO (Germania, Belgia, Spania, Franţa, Grecia, Italia, Luxembourg, Olanda, Portugalia, Marea Britanie) “să devină embrionul viitoarei Agenţii europene” în materie. 

Extinderea GAEO spre cei trei noi membri ai NATO (Ungaria, Polonia, Republica Cehă), acceptarea altor trei ţări cu statut de observator precum şi cererea Israelului de a participa la lucrările GAEO s-au aflat, de asemenea, în centrul reuniunii.

Consultările de la Luxembourg, au prilejuit, totodată, un amplu schimb de opinii în legătură cu viitoarea strategie de apărare europeană autonomă.

Miniştrii apărării şi afacerilor externe din ţările membre ale Uniunii Europei Occidentale (UEO), au aprobat la Luxembourg, o serie de recomandări în scopul îmbunătăţirii capacităţii armatelor de a realiza operaţiuni de pace.

Documentul aprobat rezuma, în patru pagini, o serie de măsuri, mergând de la necesitatea urgentă a îmbunătăţirii activităţii privind informaţiile strategice, planificarea strategică şi transportul de trupe, până la capacitatea de a realiza operaţiuni electronice.

Potrivit politicii UE, forţele armate europene trebuie să aibă o mai mare “disponibilitate, capacitate de desfăşurare, mobilitate strategică, capacitate de supravieţuire şi eficacitate operativă”.

În operaţiunile de “gestionare a crizelor” (de tipul celei din Kosovo) se recomandă o politică de informare comună “mai coerentă”. Pentru aceasta accesul la sursele de informaţii secrete “va trebui să facă obiectul unor acorduri mai precise”.

Documentul recomandă responsabililor europeni din domeniul apărării o mai mare operativitate în furnizarea de trupe care să participe la operaţiuni militare.

Pentru operaţiunile de pace şi umanitare, trebuie să fie “întărite considerabil mijloacele şi capacităţile de transport militar, aerian şi maritim”. În acest sens, se recomandă, totodată, crearea unei “capacităţi de transport european structurat”.

Trebuie îmbunătăţită, de asemenea, “capacitatea de a realiza operaţiuni electronice, mai ales operaţiuni de atac şi de neutralizare a unor măsuri electronice”. Acest lucru este important în special pentru forţele aeriene, semnalează documentul aprobat.

Ministrul francez al apărării, Alain Richard, a pledat în cadrul reuniunii ministeriale a Uniunii Europei Occidentale, de la Luxembourg, în favoarea adaptării forţelor armate ale statelor europene la crizele specifice de după războiul rece.

“Trebuie să întărim capacitatea operaţională a forţelor noastre (de a se constitui cu rapiditate, de a opera împreună şi cu un maximum de securitate) pentru a le adapta la crizele de după războiul rece”, a declarat dl. Richard.

Totodată, s-a subliniat necesitatea unei concentrări asupra aspectului calitativ al întăririi capacităţilor armate europene, în special, prin corectarea deficienţelor în ce priveşte mijloacele de evaluare, de comandă, de constituire, necesare pentru executarea misiunilor de tipul celor stabilite la Petersberg: operaţiuni de impunere sau menţinere a păcii.

Fostul secretar general al Uniunii Europei Occidentale (UEO), Jose Cutileiro, şi-a exprimat în cadrul reuniunii ministeriale a Uniunii Europei Occidentale de la Luxembourg, satisfacţia faţă de progresele făcute de europeni în direcţia unei apărări autonome.

Evocând “învăţămintele dureroase ale crizei din Kosovo”, Jose Cuteleiro a subliniat că, “ la urma urmelor, numai două întrebări sunt importante: avem noi puterea de a acţiona şi avem noi voinţa, solidaritatea şi disciplina necesare pentru a acţiona împreună?” 

Jose Cutileiro s-a pronunţat, la Bruxelles, în cursul unei conferinţe de presă pentru creşterea bugetelor de apărare ale ţărilor europene. “Trebuie ca bugetele naţionale ale apărării să înceapă să reflecte noua stare de spirit politică (privind crearea unei apărări europene autonome)” – a spus el.

Oficialitatea UEO a arătat că încă mai este “un drum lung de făcut” în această privinţă, că bugetele apărării trebuie pregătite din timp şi că schimbările politice “sunt relativ de dată recentă” şi ca atare trebuie întreprinse toate măsurile pentru asigurarea atingerii în termenele stabilite a obiectivelor organizaţiei.

2.5 Reuniunea miniştrilor apărării din statele membre NATO – 2 decembrie 1999

Miniştrii apărării din statele membre NATO s-au întrunit joi 2 decembrie la Bruxelles pentru a discuta în primul rând despre proiectul european de creare a unei structuri continentale de securitate. Schiţat în cea mai mare parte prin dicuţii la nivelul şefilor de state sau de guverne din UE, sau la cel al miniştrilor apărării ai celor 15, proiectul urmează a fi aprobat la Consiliul european ceva avea loc între 10-11 decembrie a.c., la Helsinki.

Este vorba în general, despre crearea unei forţe europene de reacţie rapidă care să cuprindă 50.000-60.000 de oameni şi să poată fi gata oricând pentru o intervenţie în caz de criză. Mai mult, se pune problema unei anumite autonomii a acestei forţe faţă de NATO – concept ce stârneşte unele temeri legate de coeziunea Alianţei.

Planul UE cuprinde, de asemenea, intenţia dezvoltării industriei europene de armament – intenţie care, de asemenea, nu poate fi pe placul aliaţilor transatlantici.

Oficialii americani prezenţi, la reuniunea de la Bruxelles nu au părut prea neliniştiţi faţă de pericolul scindării Alianţei după crearea aşa-numitei “armate europene”.

Secretarul american al apărării, dl. William Cohen, a avertizat că adevăratul motiv de scindare a Alianţei îl constituie reducerea cheltuielilor militare ale partenerilor europeni. “În momentul de faţă, bugetul european al apărării, este unul dintre cele mai scăzute din cadrul NATO, însumând doar 1,5% din PIB. Discrepanţa dintre nivelul de dezvoltare al forţelor ameicane şi cel al partenerilor europeni este considerabilă şi acest fapt a devenit foarte clar în timpul războiului din Iugoslavia – a conchis Cohen, lăsând să se înţeleagă că “armata europeană” va rămâne doar un “tigru de hârtie” dacă statele de pe continent nu vor investi mai mult pentru dotarea ei.

Al doilea subiect aflat pe ordinea de zi la Bruxelles a fost preluarea de către Eurocorps a conducerii Forţei internaţionale de pace din Kosovo (KFOR), până acum asigurată de NATO. Eurocorps – un fel de corp european de armată de 60.000 de oameni, alcătuit în jurul unui nucleu franco-german cu participare trupelor din Belgia, Luxembourg şi Spania – este încă departe de actualul concept al “armatei europene”. Încredinţarea responsabilităţii de a menţine pacea în Kosovo ar însemna un mare pas înainte pentru Eurocorps, şi spun unii analişti un pas înainte către configurarea armatei europene.

2.6 Reuniunea miniştrilor aparării din sud-estul Europei

Cu ocazia Reuniunii miniştrilor apărării din sud-estul Europei desfăşurată la 30 noiembrie a.c., la Bucureşti, ministrul american al apărării dl. William Cohen a declarat că pentru a rupe ciclul războaielor, tulburărilor etnice şi greutăţilor economice din Balcani, un rol esenţial revine cooperării în domeniul securităţii.

La Reuniunea axată pe probleme de întărire a forţelor de menţinerea păcii, ajutor în caz de dezastre naturale şi alte eforturi comune, au participat miniştrii apărării din Italia, Grecia, Turcia, România, Slovenia, Albania, Fosta Republică Iugoslavă a Macedoniei (FYROM) şi Bulgaria.

“După ce am obţinut victoria în războiul din Kosovo, trebuie să realizăm pacea în zonă pe calea întăririi democraţiei, promovării comerţului şi investiţiilor şi sprijin acordat deplinei sale integrări în Europa”, a afirmat dl. Cohen. “Aceasta va fi o sarcină dificilă, dar nu una imposibilă”.

El a mai remarcat că ţările implicae – în frunte cu cele membre ale NATO, Italia, Grecia şi Turcia – au format deja, un detaşament de forţe de menţinere a păcii, sugerând, de asemenea, şi constituirea unui nou grup format din ingineri militari, operaţional în cazuri de cutemure şi alte dezastre naturale.

Ministrul american al apărării a promis acordarea unor ajutoare americane în vederea stabilizării situaţiei în Balcani estimând, totodată că iniţiativa trebuie să aparţină ţărilor din regiune. 

El a calificat drept “un gest hotărâtor” – o mărturie a angajamentului acestor ţări faţă de asigurarea securităţii şi stabilităţii în Europa – sprijinul acordat NATO în timpul campaniei sale aeriene contra Iugoslaviei. “Statele Unite ale Americii doresc să le acorde sprijin şi este sigur că o vor face, dar iniţiativa tebuie să vină din interiorul regiunii”, a precizat dl. Cohen. “Americanii îi respectă pe cei ce încearcă să se descurce singuri”, a mai spus el. “Aceasta nu înseamnă că se exercită presiuni asupra noastră să ne dezangajăm în această zonă”, a adăugat şeful Pentagonului, “dar istoria ne învaţă că, indiferent de angajamentul din afară, nimeni nu poate exporta atitudini de cooperare şi simtul practic necesar pentru instaurarea unei păci durabile într-o zonă care a suferit de pe urma atâtor conflicte”.

Mesajul acesta a fost transmis în timp ce NATO se pregăteşte să-şi reducă forţele amplasate în Bosnia, iar armata americană îşi reexaminează multiplele sale angajamente din străinătate.

Statele Unite, împreună cu Turcia, Grecia şi Italia, impulsionează cooperarea militară în Balcani, în speranţa că strângerea legăturilor va putea pune capăt unei lungi istorii de rivalităţi şi conflicte regionale. Până acum, grupul a avut câteva iniţiative, printre care o forţă multinaţională de menţinerea păcii şi un centru de informare pentru preîntâmpinarea crizelor. 

Cu ajutorul SUA, România îşi restructurează armata în vederea sporirii şanselor de integrare în NATO, cu ocazia unui al doilea val. Liderii NATO au amânt până în 2002 toate deciziile privind lărgirea, în continuare, a alinţei atlantice. Dl. Cohen a mai declarat reporterilor că Statele Unite ale Americii au pus la punct un plan de acţiune, împreună cu România, netezindu-i calea spre această integrare.

Situaţia din Iugoslavia a constituit principala temă a discuţiilor purtate de cei şapte miniştri ai apărării din SUA şi statele sud-est europene. Ministrul american al apărării a afirmat că, până când în Iugoslavia nu sunt organizate alegeri democratice, uşa organizaţiilor occidentale va rămâne închisă.

El a ţinut să sublinieze că Iugoslavia nu se va putea integra în organismele europene atât timp cât preşedintele iugoslav Slobodan Miloşevici, se menţine la putere.

3.Viitorul Europei

La începutul anului trecut, dna. Madeleine Albright a afirmat că “Pentru a înţelege Europa trebuie să fii ori geniu, ori francez”. Într-adevăr, americanii totdeauna au avut dificultăţi majore în a înţelege complexitatea continentului european, fapt dovedit cu nenumărate ocazii şi, mai recent, în mod dramatic. Tocmai în acest context, este un miracol ceea ce s-a întâmplat în ultimii 50 de ani, când ideea europeană a devenit unul dintre succesele politice majore ale lumii postbelice.

Dacă la început a fost vorba despre o schemă prin care Germania să fie legată într-o structură dominată de Franţa, astăzi, mai ales dacă eşti francez, ai dificultăţi în a înţelege fenomenul european întrucât, de la căderea Zidului Berlinului, Germania a început să fie nucleul dominant al Uniunii Europene. Acest aspect, respectiv inversarea balanţei franco-germane, este una din trăsăturile dominante ale procesului actual.

O altă trăsătură fundamentală este crearea unei capacităţi autonome de apărare, separabilă sau chiar separată de structurile NATO. Noul scop al politicii de apărare este reliefat şi de crearea unei politici externe şi de securitate comune. Efectul combinat va fi o mai coerentă politică externă europeană, “dublată de muşchi”.

A treia mare schimbare din cadrul procesului comunitar este introducerea noii monede, euro. Aceasta va încuraja crearea unei adevărate economii europene drept corolar al pieţei unice şi va duce la convergenţa intereselor naţionale separate într-un singur interes naţional european, care are în centru componenţa economică.

A patra schimbare de proporţii se referă la slăbirea influenţei Comisiei Europene, instituţia politică emblematică a UE, proces care a devenit evident în ultimii cinci ani, când preşedinţia comisiei a trecut din mâinile francezului Jacques Delors, în cele ale luxemburghezului Jacques Santer. Demisia din martie a conducerii acestuia, în urma scandalului de corupţie, a slăbit şi mai mult prestigiul Comisiei. De aceea, în ciuda proiectelor ambiţioase ale noului preşedinte, Romano Prodi, declinul s-ar putea dovedi ireversibil. Adevărata decizie este luată acum de Consiliul European (format din şefii de state) şi de Consiliul de Miniştri (format din miniştrii ţărilor componente). Această schimbare anunţă o conducere mult mai hotărâtă a Uniunii din partea celor cu un mandat democratic direct şi putere de a implementa rapid deciziile. Puterea Bruxelles-ului a fost ciuntită, dar Uniunea nu are decât de câştigat din asta.

În sfârşit, toate aceste schimbări n-au făcut decât să o pregătească pe cea de-a cincea şi cea mai spectaculoasă, respectiv extinderea Uniunii spre Est, ceea ce va transforma Europa dintr-un club al ţărilor bogate într-o adevărată Uniune.

Europa nu va mai fi un fel de suprastructură instituţională arbitrară, ci va opera cu substructuri complexe care cuprind: valori comune, legi, reglementări, norme şi proceduri pe care toate ţările componente vor fi obligate să le respecte, o monedă şi o politică externă unice. 

Noul model de funcţionare a Uniunii, pentru a fi pregătită să încorporeze la cei 15 încă 12 sau 13 membri pe viitor, va fi discutat, de asemenea, ca un punct principal, luna aceasta la Helsinki. Deoarece ar fi dificil să se ia decizii în unanimitate când vor fi 28 membri, se discută modificarea acestui mecanism prin decizie majoritară şi suspendarea dreptului de veto. Toate acestea se vor hotărî, însă, la viitoarea întrunire de nivel înalt care va avea loc la Lisabona în iunie 2000.

3.1. Scrisoarea Comisiei Helsinki a Congresului SUA

Exact înaintea summit-ului de la Istanbul înainte ca România să fie aleasă preşedintă a OSCE, secretarul de stat al SUA, dna. Madeleine Albright, a primit o scrisoare din partea Comisiei de Securitate şi Cooperare în Europa, care aducea grave acuze României. Redăm câteva fragmente din aceasta:

“De o mare îngrijorare este componenţa potenţială a guvernului de după alegerile din 2000…Dacă Ion Iliescu şi P.D.S.R. revin la putere şi formează o coaliţie de guvernământ similară (împreună cu două partide ultranaţionaliste şi extremiste, respectiv PRM şi PUNR), credem că şi consecinţele pentru preşedinţia română a OSCE vor fi dezastruoase”.

Semnatarii scrisorii, membrii Congresului American, Louise McIntosh Slaughter, Cristopher Smith, Jim Greenwood, Frank Lautenberg, Michael Forbes, au elaborat un sumar de “îngrijorări” faţă de România, în care au constatat :

· Antisemitism, argumentat prin actele de omagiere a mareşalului Ion Antonescu şi reabilitare a guvernului condus de acesta, prin reabilitarea şi despăgubirea familiilor unor luptători anticomunişti din perioada 1940-1950 care făceau parte din Garda de Fier, prin antisemitismul din sportul românesc, preşedintele Ligii de fotbal, Dumitru Dragomir fiind proprietarul săptămânalului “Atac la persoană”;

· Îngrădirea libertăţii presei, în special “asaltul împotriva ziariştilor care investighează corupţia, conform rapoartele recente”;

· Îngrădirea libertăţii religioase, prin propuneri ale guvernului care oferă privilegii pentru doar circa 15 grupuri religioase. “O astfel de legislaţie ar putea conduce la violarea înţelegerilor dintre România şi OSCE privind libertatea religioasă”;

· Neprotejarea rromilor “ca şi în cazul femeilor, de discriminarea cu care se confruntă în domeniile locuinţei, educaţiei, angajării, prezenţei lor în locurile publice, serviciilor publice şi militar”;

· Restituirea discriminatorie şi parţială a proprietăţilor confiscate în regimul comunist, nepunerea în practică a legilor de restituire care au fost adoptate.

3.2 Decalajul economic dintre România şi UE 

Ultimul studiu realizat de Institutul de Economie Naţională al Academiei Române cu privire la starea economică a României în vederea aderării la UE prezintă următoarele cifre:

· România deţine 6% din populaţia UE, dar nu produce decât un procent de 0,4% din PIB-ul comunitar. Astfel, în 1998 România a obţinut 1.420 USD pe cap de locuitor, faţă de o medie comunitară de 22.778 USD, respectiv de 16 ori mai puţin;

· În 1998, 37,5% din populaţia activă a României lucra în agricultură, 32% în industrie şi construcţii şi 30,5% în servicii, comparativ cu 5,1%, 30,3% şi, respectiv, 64,7%, media celor 15 ţări ale UE;

· Într-un interval de 14 ani (1980 – 1993), România a realizat un PNB cumulat de 481,5 miliarde USD, din care a investit, tot cumulat, 179,8 miliarde USD, realizând o rată a investiţiilor de 37% din PNB, ceea ce revine la 7.900 USD pe cap de locuitor. În acelaşi interval, media investiţiilor din ţările UE pe locuitor a fost de peste 38.300 USD, deşi ponderea acestora în PNB s-a situat doar la 20,5%. După 1990 rata investiţiilor s-a diminuat la 300 USD pe cap de locuitor pe an, ceea ce înseamnă că România poate investi anual, în cifre absolute, de 15 ori mai putin decât media comunitară;

· Structura consumului în România este specifică unei economii de subzistenţă: 58% din totalul cheltuielilor gospodăriilor sunt alocaţi pentru alimente, băutură şi tutun, însă şi din această sumă doar jumătate face obiectul unor acte de vânzare-cumpărare, ocazionând raporturi în care circulă banii. Aceasta se explică prin faptul că, în România, veniturile din salarii şi pensii nu reprezintă decât aprox.30% din PIB, faţă de 80% în ţările din UE. PIB al României conţine peste 30% autoconsum. Jumătate din populaţie trăieşte în mediul rural şi consumă ceea ce produce, iar populaţia ocupată din agricultură, procentul de 37,5%, asigură 60% din consumul final al întregii populaţii, în timp ce restul populaţiei ocupate, cea din în industrie şi servicii, 62,5%, nu acoperă decât 40% din consumul populaţiei în ansamblu. În acest fel, agricultura nu obţine veniturile băneşti cuvenite reale, pentru ca producătorii să poată achiziţiona utilaje în scopul creşterii randamentului acesteia;

· Cu toate că eficienţa muncii în industrie este mai scăzută în România faţă de ţările UE doar de 10 ori, costul orar al mâinii de lucru este de 25 ori mai redus, respectiv în 1998 acesta a fost de circa 1 USD faţă de 25 USD în UE.

În concluzie, decalajele în nivelul indicatorilor medii şi calitativi dintre România şi ţările UE sunt foarte mari, accentuându-se şi mai mult în ultimii 10 ani. S-au acutizat şi discreptanţele dintre România şi ţarile foste membre CAER, nu numai faţă de cele trei deja integrate în NATO, dar şi faţă de altele, care se află mult mai bine plasate pentru accesul la piaţa europeană. Această perioadă se caracterizează, în ansamblul ei, printr-o politică industrială lipsită de coerenţă, care nu a ţinut seama de nevoi, posibilităţi, de factorii interni şi externi ai creşterii şi de tendinţele şi jocurile de interese geopolitice regionale, europene şi mondiale.

3.3 Imaginea externă a României, oferta UE şi răspunsurile Guvernului Vasile 

Cotidianul vienez “Die Presse” consemnează că reacţia României la semnalele pozitive de la Bruxelles este mai degrabă “de teamă” decât de entuziasm, subliniind faptul că României i s-au pus două condiţii în schimbul începerii negocierilor de aderare. 

“Cea de-a doua condiţie, stabilizarea macroeconomică a ţării, pare de neîndeplinit în contextul realităţii româneşti. Însă Verheugen a oferit politicienilor stupefiaţi de la Bucureşti un sprijin financiar anual de 6-700 milioane de euro, sumă ce este de patru ori mai mare faţă de ceea ce primeşte România de la UE în momentul de faţă, în cadrul programului PHARE”. 

În legătură cu adoptarea şi respectarea strategiei de aderare pe termen mediu, acelaşi cotidian afirmă că “Guvernul de la Bucureşti şi întreaga societate românească s-au dovedit incapabile să facă acest lucru”. 

Concluzia ar fi că “Fără măsuri dure, România nu poate fi asanată: 7,6 milioane de români, o treime din populaţie, trăiesc sub limita de subzistenţă, din cinci pensionari, trei îşi pot permite doar o singură masă pe zi. De la sfârşitul anului 1996, când <coaliţia reformatoare> i-a învins pe <neocomuniştii> lui Iliescu, economia se află într-un continuu regres, iar leul a scăzut cu o şesime a valorii sale. Anul viitor vor trebui achitate dobânzi în valoare de 2,07 miliarde euro şi nimeni nu ştie de unde se va putea face rost de aceşti bani. Investitorii nu manifestă aproape deloc interes faţă de această ţară fără piaţă”.

Alte două ziare importante din Elveţia, “Tagblatt” şi “Basler Zeitung” au publicat două reportaje cutremurătoare despre situaţia copiilor din căminele spital, intitulate “Mizeria a rămas”şi, respectiv “România se luptă cu moştenirea erei Ceauşescu”. Acestea citează apoi Raportul Comisiei Europene, în care se vorbeşte despre 147.000 copii instituţionalizaţi. “Basler Zeitung” conchide că “Soarta grea a acestor copii nu trebuie privită doar ca o moştenire a regimului Ceauşescu, ci şi ca o consecinţă a tergiversării reformelor”.

În ziarul vienez “Die Presse” se afirmă: “Bulgaria, România şi statele succesoare ale Uniunii Sovietice nu au înregistrat progrese semnificative în procesul de tranziţie la economia de piaţă”.

Dl. ambasador Fokion Fotiadis, şeful delegaţiei Comisiei Europene în România, a explicat în ce constă cea mai importantă parte a ajutorului UE pentru integrarea României: “Un plan economic pe termen mediu, din punctul nostru de vedere, este extrem de util României, chiar dacă nu va fi o condiţie reluată expres în documentul final de la Helsinki. Este un lucru care are sens, independent de hotărârea care se va lua la Helsinki”. El a precizat că “acele două condiţii, în ce priveşte România, a fost de a se asigura că, în cazul în care ar mai exista state membre care au îndoieli faţă de propunere, condiţionările reprezintă un fel de garanţie pentru a le ghida spre o decizie finală favorabilă. Aceasta a fost cauza pentru care am propus cele două condiţii.” De asemenea, dl. Fotiadis a mai adăugat că “am luat decizia de a concentra fondurile pe care UE le va acorda pentru România, tocmai pentru a încerca să compensăm, într-o măsură cât mai mare, efectele sociale negative”. “Este de la sine înţeles că, în momentul în care începe restructurarea unei economii în tranziţie, este inevitabil să urmeze o recesiune. Pentru a se putea conta în continuare pe susţinerea populaţiei, este foarte important ca efectele benefice ale unei asemenea măsuri să apară cât se poate de rapid. Aceasta se leagă de nevoia de a continua aceste reforme în mod accelerat. Cu cât ele vor fi mai mult întârziate, cu atât mai mare este riscul eternizării suferinţelor populaţiei.” 

Ambasadorul Fotiadis a promis că “Noua Comisiei Europeană pregăteşte un proiect care va fi înaintat Consiliului Europei şi în care se prevede abolirea numelui României şi al Bulgariei de pe <lista neagră> a vizelor”.

Faţă de aceste percepţii ale României în străinătate şi ca răspuns la condiţionările din raportul Comisiei UE, Guvernul Vasile a făcut următorii paşi:

· Prin ordonanţă guvernamentală, protecţia copiilor din centrele de ocrotire va fi asigurată de o singură agenţie, Agenţia pentru Protecţia Drepturilor Copiilor, apărută prin reorganizarea Departamentului pentru Protecţia Copilului şi plasată sub autoritatea Ministerului Muncii şi Protecţiei Sociale, astfel unificându-se sistemul de ocrotire conform cerinţei Comisiei;

· În legătură cu strategia economică pe termen mediu, primul ministru a răspuns propunerii avansate de comisarul Günter Verheugen printr-o scrisoare de acceptare adresată acestuia, în care a subliniat că s-a creat un grup de lucru la nivel înalt, coordonat chiar de primul-ministru, care va defini principalel obiective şi liniile de acţiune. Grupul s-a reunit pe 2 decembrie, la Bucureşti, împreună cu dl. Giovanni Ravasio, director general pentru probleme economice şi financiare la Comisia Europeană. Din acest grup fac parte: Decebal Traian Remeş, ministrul finanţelor, Alexandru Herlea, ministrul integrării europene, Radu Berceanu, ministrul industriei şi comerţului, Mugur Isărescu, guvernatorul Băncii Nationale a României, Traian Băsescu, ministrul transporturilor, Liviu Marcu, preşedintele Agenţiei pentru Dezvoltare Regională, sorin Fodoreanu, preşedintele Agenţiei Române pentru Dezvoltare şi Victor Chiujdea, consilier de stat, în calitate de secretar al grupului. Strategia economică pe termen mediu va fi elaborată de un grup operational de lucru, format din experţi de la institute de cercetare şi ministere, nominalizaţi de partidele din coaliţie şi de PDSR. În conlucrare cu acesta va actiona şi un Consiliu consultativ, format din reprezentanţi ai sindicatelor, societăţii civile şi celorlalte partide din coaliţie.

Grupul operaţional a şi fost numit, din el făcând parte următorii experţi: Constantin Ionete, preşedintele grupului, directorul Institutului Central Economic, Costea Munteanu, profesor universitar la ASE, Lucian Croitoru, din partea BNR, Cornel Tărhoacă, profesor universitar la ASE, Dragoş Negrescu, din delegaţia UE la Bucureşti, Emil Tesliuc, de la misiunea BM la Bucureşti, Alin Teodorescu, directorul IMAS, Cristian Popa, viceguvernator al BNR, Liviu Albu, cercetător, Dorel Şandor, directorul Centrului de Cercetări Economice şi Analiză Comparată.

 

 

 

3.4 Noul raportor pentru România al Parlamentului European

Baroana Emma Nicholson, prim-vicepreşedinte al Comitetului pentru Afaceri Externe, Drepturile Omului, Politica de Securitate şi Apărare Comună al Parlamentului Euroepan a fost aleasă raportor pentru România în perioada 1999-2004. Este membră a Partidului Liberal Democrat din Marea Britanie, fondatoare şi preşedintă a “Romanian Children’s Group” care a colectat un ajutor direct pentru copiii orfani din ţara noastră în valoare de 150.000 lire. Redăm cîteva opinii, din primul său interviu, acordat după această învestire:

“Comisarul Verheugen raportează Comitetului nostru, aşa cum o face şi Chris Pattern care, la rândul său, lucrează foarte mult cu ţările candidate.”

Celor 12 ţări care doresc să devină membre ale UE “li s-a asigurat un tratament foarte bun, cel al <drumului rapid> către UE”. “Acum este vorba despre un scenariu diferit, din care România va putea beneficia enorm.”

“Voi vizita România, voi afla ce se întâmplă în România, cum se mişcă lucrurile”

“Mai sunt multe lucruri în ceea ce priveşte concepţia sistemului centralizat la care trebuie să se renunţe – la controlul centralizat al economiei”

În legătură cu cele două condiţii puse României pentru acceptarea sa ca partener de negocieri de aderare la UE, doamna Nicholson a afirmat despre agenţia unică ce se va ocupa de copiii instituţionalizaţi “Ceea ce contează este cum va acţiona această agenţie. Sunt convinsă că vor fi numiţi oameni integri, iar procesul va începe cu examinarea vechilor legi, pentru a vedea la ce trebuie renunţat, care sunt problemele care şi-au pierdut actualitatea, care politică nu a fost, uneori, cea mai bună politică şi ce ar putea fi înlocuit cu ceva mult mai modern”, pentru că “în locul unor asemenea instituţii, copilul preferă familia, fiind mult mai fericit în cadrul acesteia. Este un lucru reflectat în noua Declaraţie a Drepturilor Copilului. În această săptămână se serbătoresc 10 ani de la semnarea noii Declaratii a ONU. România a semnat-o în 1990 şi a ratificat-o în 1992. In acest document se spune că familia este centrul vieţii unui copil.”

“A doua problemă este cea a economiei. Aici este o problemă, pentru că, este clar, cu atâţia oameni înalt calificaţi care nu iau salariul pe care îl merită, economia trebuie îmbunătăţită”. “În România, reforma a decurs foarte greu, de la Revoluţia din 1989 a durat ceva pentru a aduce în faţă oameni noi, noi chipuri, o nouă gândire. Poate în România lucrurile au mers mai greu decât în alte ţări” “Voi vedea dacă se închid puncte industriale, dacă se deschid altele, dacă există oportunităţi pentru micii investitori, dacă există asociaţii profesionale.”

Concluzia este că “am luat decizia politică de a ne extinde. Şi acolo unde există voinţă politică orice este posibil…sunt politician iar, în politică, voinţa este totul, înaltele ţeluri şi determinarea de a le atinge”. De aceea, doamna Nicholson declară: “Cu ocazia vizitei mele, am văzut că România îndeplineşte primele două criterii necesare invitării sale pentru negocieri la Helsinki”.

3.5 Studiul BERD “Zece ani de tranziţie”

Ultimul studiu al Băncii Europene pentru Reconstrucţie şi Dezvoltare a luat în calcul patru elemente definitorii pentru a caracteriza prestaţia statului în economiile în tranziţie din 20 state, cele 10 candidate la integrarea europeană şi un grup de 10 state din spaţiul ex-sovietic, inclusiv Rusia: guvernarea la nivel microeconomic, la nivel macroeconomic, infrastructura şi legile şi ordinea.

La capitolul guvernare microeconomică se află chestiunile legate de sistemul de taxe şi reglementări. Acest domeniu este cotat ca cea mai mare frână pusă de economiile în tranziţie în calea investiţiilor, mai ales străine. România, la acest indicator, se află pe acelaşi loc cu Kirghistan, Armenia şi Georgia, fiind depăşită de toate celelalte ţări în tranziţie candidate la integrarea în Uniunea Europeană, inclusiv Bulgaria. 

La nivel macroeconomic, lucrurile stau chiar ceva mai rău, România ocupând aici locul trei din coadă, în urma Rusiei, Ucrainei şi Bulgariei, nereuşind să depăşească decât Republica Moldova şi Kirghistan. Guvernarea macroeconomică se referă la stăpânirea inflaţiei, a ratei de schimb şi la stabilitatea politică. Acest indicator este, de asemenea, un factor major care determină investiţiile în economia unei ţări.

La capitolul infrastructură, România se află din nou pe penultimul loc, înaintea Republicii Moldova. 

In sfârşit, la ultimul capitol, intitulat “lege şi ordine” România se află pe locul patru din coadă, înainte de Kirghistan, Republica Moldova şi Georgia.

Studiul BERD încearcă să demonstreze că ţările care au făcut cele mai slabe progrese pe calea economiei de piaţă sunt cele care au păstrat elementele-cheie ale controlului de stat, sau care sunt victime ale “capturii statului” asupra actului guvernării. Această denumire se referă la măsura în care politica statului este influenţată decisiv de un grup restrâns de interese economice, în interesul personal al politicienilor. Capacitatea unor persoane individuale sau firme private de a “cumpăra” sau determina apariţia sau blocarea de legi potrivit cu propriul interes este semnul cel mai puternic că statul este “subiectul unei capturi”. Este interesant că, între cele 20 state studiate, România ocupă la acest capitol locul 14, respectiv există alte şase state mult mai “mafiote”, însă toate acestea se află la est de România, în spaţiul ex-sovietic, pe când celelalte candidate la UE şi chiar unele state mai estice, sunt caracterizate printr-o mai mică corupţie a aparatului de stat.

Concluzia studiului este următoarea: ţările în care “captura statului” este puternică, şi datorată, de regulă, unui grup relativ restrâns de interese, guvernarea este mediocră sau foarte slabă.

 

 

 

 

 

 

 

 

 

 

 

 

 

 

 

 

 

3.6 Recomandările comitetului Mixt Parlamentar România-Uniunea Europeană

Pe 23 noiembrie s-au încheiat lucrările celei de-a noua sesiuni a Comitetului Parlamentar Mixt România – Uniunea Europeană. Documentul final adoptat de Comitetul Mixt conţine 12 recomandări adrsate atât României cât şi Uniunii Europene:

· Cheamă Consiliul European să valideze recomandarea Comisiei Europene de deschidere de negocieri de aderare în anul 2000 cu condiţia ca autorităţile române să întreprindă măsuri ferme pentru îndeplinirea condiţiilor economice stabilite de Comisie;

· Invită autorităţile române să intensifice procesul de pregătire a societăţii româneşti pentru îndeplinirea integrală a condiţiilor de aderare la UE;

· Recomandă începerea unei campanii pentru recunoaşterea şi promovare a drepturilor femeii şi copiilor, cu accent pe egalitatea dintre bărbaţi şi femei şi pe rolul social-profesional pozitiv al femeii; 

· Cheamă Uniunea Europeană, autorităţile locale şi naţionale din România, ONG-urile, societatea civilă şi organizaţiile de voluntari să se implice în mai buna protecţie a copiilor instituţionalizaţi şi schimbarea legislaţiei cu privire la aceştia;

· Invită guvernul României să ia toate măsurile pentru punerea în practică a programelor de ajustare economică pe termen scurt convenite cu FMI, BM şi UE;

· Cheamă guvernul să stabilească strategia economică de aderare la UE având ca principale obiective stabilitatea economică şi reformele structurale;

· Recomandă Parlamentului să finalizeze legile proprietăţii cât mai curând;

· Cheamă Parlamentul şi Guvernul să asigure stabilitatea cadrului legislativ al investiţiilor, să simplifice procedurile de instalare a companiilor, să accelereze procesul de privatizare şi restructurare a marilor întreprinderi de stat şi să impună disciplina financiară;

· Invită autorităţile să-şi intensifice eforturile de eficientizare a administraţiei publice şi să intensifice construcţia instituţiilor statului de drept; de asemenea, invită statele UE să continue acţiunea de “twinning”;

· Cheamă la adoptarea de urgenţă a legii funcţionarului public;

· Invită autorităţile să găsească soluţii pentru acoperirea costurilor sociale şi instituţiile UE să sprijine acest efort, inclusiv prin rapida punere în practică a programului RICOP;

· Îşi exprimă speranţa că românii nu vor mai avea nevoie de vize pentru accesul în ţările UE, conform propunerii adresate de Comisia Europeană Consiliului şi Parlamentului European;

· Cheamă statele UE şi Comisia Europeană să sprijine România în implementarea programelor PHARE

 

 

 

 

4. Noul guvern din Irlanda de Nord

După 30 de ani de violenţă în Irlanda de Nord, vechii duşmani şi-au unit forţele pentru formarea unui guvern mixt fără precedent, semiautonom şi interconfesional, după ce mult timp catolicii şi protestanţii din provincia britanică au ameninţat fiecare că nu vor accepta unii pe celorlalţi ca egali politici.

Cele patru mari partide politice din legislativul provinciei britanice au avut nevoie de mai puţin de o oră, luni, 29 noiembrie a.c., la Belfast, pentru formarea cabinetului, în cadrul unei reuniuni ce fusese amânată timp de aproape un an din cauza cererilor protestanţilor privind dezarmarea prealabilă a Armatei Republicane Irlandeze (IRA).

Marţi, 30 noiembrie, guvernul britanic a transferat o parte din putere noii administraţii din Irlanda de Nord, menţinându-şi însă controlul în domeniul poliţiei, impozitelor şi alte sfere importante ale politicii. 

Noul guvern semiautonom şi interconfesional este compus din zece miniştri – cinci protestanţi şi cinci catolici.

Din tabăra protestantă, Partidul Unionist din Ulster (UUP) al cărui lider este David Trimble, dispune de trei posturi şi Partidul Unionist Democratic (DUP) al reverendului Ian Paisley, care se opune procesului de pace, de două posturi în executivul provinciei britanice.

Din tabăra catolică, Partidul Social-Democratic şi laburist (SDLP) dispune de trei locuri şi Sinn Fein, aripa politică a Armatei Republicane irlandeze (IRA), de două locuri.

Lista completă a executivului nord-irlandez este următoarea:

Premier: David Trimble (UUP0

Vicepremier: Seamus Mallon (SDLP)

Ministrul finanţelor: Mark Durkan (SDLP)

Ministrul comerţului şi investiţiilor: Reg Empty (UUP)

Ministrul agriculturii şi dezvoltării rurale: Brid Rodgers (SDLP)

Ministrul educaţiei: Martin McGuinness (Sinn Fein)

Ministrul sănatăţii: Baibre de Brun (Sinn Fein)

Ministrul muncii şi formării profesionale: Sean Farren (SDLP)

Ministrul culturii şi artei: Michael McGimpsey (UUP)

Ministrul mediului: Sam Foster (UUP)

Ministrul dezvoltării regionale: Peter Robinson (DUP)

Ministrul dezvoltării sociale: Nigel Dodds (DUP)

Partidele politice tradiţionale din Camera Comunelor şi Camera Lorzilor şi-au dat acordul asupra “abolirii administraţiei directe” exercitate de Irlanda de Nord timp de un sfert de secol de către guvernul de la Londra. Prim-ministrul nord-irlndez, David Trimble, liderul Partidului Unionist din Ulster (reprezentând populaţia protestantă majoritară), a afirmat că îşi asumă conducerea guvernului cu condiţia ca Armata Republicană Irlandeză (IRA) să predea arsenalele militare, până în februarie 2000, precizând că, în caz contrar, va retroceda puterea Cabinetului de la Londra. 

Partidele din Irlanda de Nord care au format primul guvern al provinciei după mai mult de un sfert de secol, vor participa la o nouă formă de coabitare în urma unui conflict care s-a soldat cu moartea a peste 3000 de oameni.

Succesul pe termen lung al acestui experiment va depinde mai presus de toate de capacitatea oamenilor politici de a se elibera de obiceiurile politice din timpul deceniilor de conflict pentru a se concentra asupra obiectivului comun de a conduce o administraţie, care nu se mai află sub controlul parlamentului de la Westminster.

Adunarea (Parlamentul) pentru Irlanda de Nord a dat dovadă de-a lungul timpului de o remarcabilă unitate în opoziţia sa faţă de privatizarea portului Belfast. De asemenea, există un consens intercomunitar cu privire la necesitatea reformării sistemului local de educaţie. Mai dificil va fi să se ajungă la un acord asupra unui program de guvernare. Acestea sunt problemele care privesc în mod direct pe cei 1,6 milioane de locuitori ai provinciei britanice. Se pune întrebarea dacă partidele confesionale ale Irlandei de Nord pot învăţa să guverneze în interesul întregii provincii.

Pentru o generaţie de oameni politici obişnuiti cu o opoziţie permanentă – în cazul Sinn Fein, modul de ripostă fiind o politică a protestelor de stradă – restaurarea democraţiei locale oferă ocazia şi provocarea de a lăsa deoparte discuţia sterilă cu privire la viitorul constituţional al provinciei, de a făuri noi alianţe şi de a reconfigura peisajul politic. Evenimentul, în opinia analistului Rodney Rice, oferă perspectiva unei reconcilieri între implacabila tradiţie a comunităţii unioniste şi inflexibila aspiraţie a republicanilor spre o Irlandă unită.

Fostul senator american George Mitchell, care a mediat acordul de pace din Vinerea Mare, de anul trecut, şi care a fost rechemat din nou, în acest an, pentru a-l salva de la un iminent eşec, a declarat că nu exclude apariţia a numeroase dezacorduri, nici de acum încolo. Prima sesiune a parlamentului cu 108 locuri va marca un nou pas pe calea reconcilierii. Dacă liderii politici vor fi capabili să demonstreze că sunt în stare să depăşească animozităţile din trecut, exemplul lor ar putea contribui la vindecarea rănilor celor două comunităţi. Aceasta nu înseamnă că disputa de lungă durată privind dezarmarea a dispărut. După o revizuire a acestei chestiuni, ce a durat 11 săptămâni şi a fost prezidată de senatorul Mitchell, a fost găsită o formulă de compromis care i-a permis dlui David Trimble, liderul UUP şi premierul provinciei, să renunţe la pretenţia partidului său ca dezarmarea să aibă loc înainte de acceptarea în guvern a reprezentanţilor Sinn Fein.

În schimb, Sinn Fein a declarat public că dezarmarea este o parte esenţială a acordului, iar IRA a numit un reprezentant pentru a lucra cu comisia pentru dezarmare condusă de generalul canadian John de Chastelain.

Există speranţa că experienţa guvernării de zi cu zi ar putea duce la făurirea încrederii între foştii duşmani.

Autonomia nord-irlandeză, mai limitată decât cea a scoţienilor, dar comparabilă cu a galezilor, se înscrie în procesul de vastă descentralizare iniţiat de premierul britanic, laburistul Tony Blair. Autorităţile de la Londra vor decide momentul în care cei 13000 de soldaţi, consideraţi de catolici şi republicani “o armată de ocupaţie”, vor părăsi provincia. Ei vor fi menţinuţi în zonă până când nu va mai exista riscul atentatelor teroriste.

Pe de altă parte, premierul Republicii Irlanda, Bertir Ahern, a anunţat la Dublin că a renunţat oficial la revendicarea teritorială asupra Ulsterului, prevăzută în articolele 2 şi 3 din Constituţia ţării. Ahern a semnat acest document înconjurat de miniştrii cabinetului său, în cadrul unei ceremonii oficiale transmise în direct de televiziunea publică irlandeză. Acest amendament la Constituţie este prevăzut în acordul de pace în Irlanda de Nord încheiat în aprilie 1998. Anterior, ministrul irlandez de externe, David Andrew şi ministrul britanic pentru Irlanda de Nord, Peter Mendelson, au semnat la Dublin un nou acord anglo-irlandez privind acordul de pace în Ulster. Potrivit acestuia, Marea Britanie şi Republica Irlanda se angajeaă să recunoască dreptul la autodeterminare al nord-irlandezilor, în sensul că o eventuală reunificare a insulei, divizată din 1921, nu se va putea realiza decât cu asentimentul majorităţii. Cele două documente istorice reprezintă piese esenţiale ale acordului de pace în Ulster, intrat în vigoare joi, 2 decembrie 1999. Ele deschid calea unei vizite a reginei Elisabeta II în Republica Irlanda, anul viitor, prima de acest nivel din 1992.

“Putem în prezent să ne întoarcem cu faţă către un viitor bogat, de pace, de parteneriat şi prosperitate",”a declarat Ahern. "Am deschis astăzi un nou capitol în relaţiile dintre Irlanda, Irlanda de Nord şi Regatul Unit”, a spus la rândul său Mendelson. Guvernul irlandez şi-a îndeplinit astfel partea sa de contract, pentru ceea ce cotidianul “Irish Times” numea “naşterea unei noi Irlande”. Realizarea concretă a noilor raporturi dintre Dublin şi Belfast nu va dura mult, deoarece la 13 decembrie va avea loc la Omagh, în Ulster, primul Consiliu Nord-Sud. Totodată, o Conferinţă interguvernamentală Londra-Dublin va permite să se abordeze subiectele rămase sub autoritatea Guvernului britanic.

Mai rămâne ca IRA, care a luat armele acum 30 de ani pentru a-i alunga pe britanici din Ulster, să treacă “proba de foc” a păcii, în vederea dezarmării complete, desemnându-şi într-un prin pas, reprezentantul în comisia internaţională însărcinată cu supervizarea neutralizării arsenalelor sale paramilitare. 

5. Procesul de reconstrucţie a Balcanilor

5.1 Forumul parlamentar “Balcanii de la stabilitate la reconstrucţie” – Paris 24 noiembrie 1999

Sub înaltul patronaj al preşedintelui Adunării Nationale a Franţei, dl. Laurent Fabius, s-a desfăşurat la Paris forumul interparlamentar cu tema “Balcanii: de la stabilitate la reconstrucţie”.

În deschiderea lucrărilor, preşedintele Adunării Naţionale a Franţei, Laurent Fabius, a avertizat că zona balcanică, devastată recent de război, nu se va putea descurca singură, fără un sprijin masiv din partea comunităţii europene. În acest context, el a subliniat că, pentru a uşura ruptura de un trecut “tragic”, este necesar să se identifice responsabilităţile şi să fie sancţionaţi cei răspunzatori pentru crimele comise în Kosovo. La forum au participat peste 30 de delegaţii din ţările europene şi au fost abordate modalitătile de reconstrucţie, dar şi de reconciliere din zonă.

La acest forum a participat şeful misiunii ONU în Kosovo, Bernard Kouchner, Înaltul reprezentant civil în Bosnia, Carl Bildt şi liderii opoziţiei sârbe.

Pe lista participanţilor au figurat personalităţi importante ale ţării gazdă, reprezentanţi ai Uniunii Europene şi ai Parlamentului European, cei doi principali oameni politici din Kosovo – Ibrahim Rugova şi Hashim Thaci, alături de mai mulţi opozanţi sârbi, parlamentari din ţările UE şi din ţările candidate la UE.

Prezent la manifestarea din capitala Franţei, dl. Adrian Năstase, vicepreşedintele Camerei Deputaţilor a Parlamentului României şi prim- vicepreşedinte al PDSR, a susţinut o alocuţiune, în care a salutat iniţiativa Adunării Naţionale Franceze de a reuni reprezentanţi ai legislativelor europene într-un forum dedicat Balcanilor, pe care l-a apreciat drept “un semnal pozitiv privind dorinţa statelor europene de a identifica soluţii şi resurse pentru depăşirea crizei”.

Observând că “Europa a retrăit, practic, la sfârşitul secolului XX, ca urmare a crizelor din spaţiul fostei Iugoslavii, dramele războiului”, parlamentarul român a afirmat că ”efectele crizelor iugoslave au afectat direct sau indirect întreg spaţiu balcanic şi că un proiect de reconstrucţie trebuie să ia în calcul întregul edificiu geopolitic balcanic”.

“Există tendinţa de a concepe proiecte de reconstrucţie şi redresare care sunt orientate aproape exclusiv spre punctele de conflict fierbinţi sau, şi mai discriminatoriu, numai spre zonele controlate de o anumită grupare etnică”, a afirmat, în continuarea alocuţiunii sale, dl. Adrian Năstase. Prin acest mod de abordare – a opinat el – “nu numai că nu se diminuează tensiunile existente ci sunt direct catalizate şi perpetue”.

Principala concluzie formulată de parlamentarul român “ca urmare a acestei triste experienţe”, este că “o strategie de consolidare a stabilităţii în Balcani trebuie să abordeze simultan toţi factorii de risc şi să încerce să prevină proliferarea scenarului în afara zonei de conflict”.

“Blocarea Dunării, menţinerea embargoului asupra Iugoslaviei, întârzierea procesului de reconstrucţie economică a zonei şi marginalizarea statelor din zonă în cadrul proiectelor de reconstrucţie nu fac decât să amplifice, în continuare, riscurile de tensiune şi conflict în zonă” – a atras atenţia dl. Adrian Năstase. 

Totodată, vicepreşedintele Camerei Deputaţilor a afirmat că “faptul că în Kosovo forţele radical separatiste ale minorităţii albaneze au câştigat – cel puţin aparent – războiul ar putea încuraja şi alte grupuri etnice din spaţiul balcanic să adopte strategii separatiste similare”.

Parlamentarul român a declarat, de asemenea, că în multe zone din regiunea Balcanilor “există temerea că actualul plan de reconstrucţie şi stabilizare a regiunii ar urmări implicit şi o izolare faţă de restul Europei şi, în special ar contraveni interesului unor state din zonă, printre care şi România, de a se integra în Uniunea Europeană”.

Recunoscând faptul că “principalul risc de destabilizare a zonei provine din slaba performanţă a economiilor aflate în tranziţie spre economia de piaţă şi din acumularea costurilor sociale inerente ale acestei tranziţii, care depăşesc uneori limita suportabilităţii” dl. Adrian Năstase a accentuat ideea că “România este direct interesată în sprijinirea programului de reconstrucţie a zonei de război, dar şi, în sens mai larg, a întregului spaţiu balcanic”. O asemenea implicare “ar avea şi avantajul că ar consolida relaţiile cu statele din zonă şi ar compensa într-o anumită măsură pierderile economice suferite ca urmare a repetatelor embargouri în comerţul cu Iugoslavia vecină”, a estimat parlamentarul român.

Administratorul provizoriu al ONU pentru provincia sârbă Kosovo, Bernard Kouchner, a declarat la Paris că se opune ridicării sancţiunilor internaţionale impuse Belgradului, legând acest fapt de soarta etnicilor albanezi dispăruţi.

“Nu înţeleg cum putem ridica sancţiunile fără să ştim ce s-a întâmplat cu cei dispăruţi”, al căror număr variază între 3000 şi 7000 a anunţat Bernard Kouchner.

Un anumit număr de dispăruţi sunt prizonieri în Serbia, a subliniat administratorul ONU. O listă cu 1949 de nume a fost elaborată de Crucea Roşie Internaţională, a adăugat el. Apoi, a mai spus Bernard Kouchner, un număr de 550 de gropi comune a fost recenzat în Kosovo şi doar 150 au fost deschise până în prezent.

“Este simplul ca alfabetul. Nu ridicăm sancţiunile fără să avem greutăţi chiar dacă sunt negative”, a afirmat Kouchner.

Guvernul francez a estimat ca necesară menţinerea sancţiunilor care au legătură directă cu preşedintele Slobodan Miloşevici şi demnitarii regimului său, dar a cerut atenuarea, apoi rdicarea măsurilor care afectează direct populaţia. 

5.2. Vizita preşedintelui Bill Clinton în Kosovo

În cadrul turneului său european, preşedintele SUA, Bill Clinton, a efectuat o vizită în provincia Kosovo. În viziunea Preşedintelui american, viitorul în Kosovo depinde de tinerii din provincie. În acest sens, preşedintele american le-a “trasat” militarilor SUA din KFOR o nouă “misiune”, aceea de a-i ajuta pe tinerii din provincia sârbă Kosovo să facă pacea să dureze în provincie.

După cum declara şeful Administraţiei SUA în timpul scurtei sale vizite în Kosovo, exemplul multicultural al trupelor americane din forţa multinaţională de pace (KFOR), staţionate la Camp Bondsteel, în Kosovo, ar trebui să fie urmat de toţi tinerii din provincia sârbă. În opinia sa, “pacea poate fi câştigată doar de inima omenească” şi tânăra generaţie din Kosovo are nevoie de ajutor pentru a depăşi mentalitatea generaţiilor care au cultivat ura între sârbii minoritari şi etnicii albanezi majoritari din provincie.

“Tot ceea ce tebuie să faceţi este să vă uitaţi în jurul vostru şi veţi vedea că soldaţii noştri simt o puternică dezaprobarea faţă de această ură. Asta e ideea americană în carne şi oase. Voi veniţi din medii diferite, din rase diferite, credinţe religioase diferite, toate tipuri diferite de viaţă. Iar acum sunteţi aici pentru a fi o singură echipă”. “Timpul luptei a trecut. Este timpul să construiţi acum, i-a îndemnat Bill Clinton pe militarii americani”. 

Scurta vizită în Kosovo a preşedintelui Bill Clinton “demonstrează că un criminal revine întotdeauna la locul crimei, a declarat, de cealaltă parte, televiziunea oficială sârbă. Reamintind manifestaţiile din mai multe ţări ale regiunii contra vizitei preşedintelui american, RTS a descris turneul lui Bill Clinton în Balcani ca pe “o umilire pe care nici un şef de stat nu a suferit-o”.

“Venit în această parte a Europei pentru a obţine un sprijin faţă de bombardamentul Iugoslaviei de către NATO”, Bill Clinton a suferit “un fiasco” total.

Analiştii americani subliniază însă că, preşedintele Clinton şi-a încheiat turneul de 10 zile în Europa şi Balcani, probabil una din ultimele sale acţiuni de anvergură pe planul politicii externe înaintea campaniei pentru alegerile parlamentare şi prezidenţiale de anul viitor.

Îndreptându-şi atenţia spre Europa şi Balcani, prezenţa sa la summit-ul de la Istanbul i-a adus puncte preţioase. Show-ul mediatic în campania lui Elţîn i-a proiectat imaginea de apărător al drepturilor omului.

5.3 Voivodina propune un nou plan de federalizare

Planul de constituire a Republicii Voivodina nu a fixat drept scop obţinerea independenţei provinciei, ci federalizarea ţării, a declarat Subotica, Nenad Canak, preşedintele Ligii Social-Democrate din Voivodina. Aceasta a precizat că planul pe care l-a elaborat încă din februarie, oferă statut de republică Voivodinei, Serbiei Centrale, regiunii Kosovo şi Belgradului, asigurând fiecăreia egalitatea. În acest mod, spre deosebire de statutul de provincie, zonele menţionate nu-şi vor pierde suveranitatea. Pentru realizarea planului – a menţionat Canak – Liga doreşte să colaboreze, în primul rând, cu Uniunea Maghiarilor din Voivodina (VMSZ) şi cu Partidul Democratic al Reformei. Planurile lui Canak au găsit susţinere din partea vicepreşedintelui VMSZ, Jozsa Laszlo, care a declarat că cele două formaţiuni politice se vor pune de acord, fiind membre ale Uniunii Partidelor Democratice. Soluţia avansată de Canak este cu atât mai justificată, cu cât raporturile dintre o republică şi o provincie a acesteia se pot răsturna oricând, a conchis acesta.

6. Internaţionala Socialistă

6.1 Mişcarea socialistă şi provocările secolului al XXI-lea

Cel de-al 21-lea Congres al Internaţionalei Socialiste (IS), s-a deschis luni, 8 noiembrie a.c., la Paris. Congresul Internaţionalei Socialiste a fost deschis de preşedintele în exerciţiu, francezul Pierre Mauroy.

Participanţii la Congresul CSI au adoptat documentul intitulat “Declaraţia de la Paris”, în care sunt definite căile socialismului în secolul XXI.

În paralel cu lucrările în plen, cu ocazia Congresului IS de la Paris s-au desfăşurat o serie de reuniuni bilaterale, cum ar fi cea consacrată procesului de pace în Orientul Mijlociu, între şefii de guvern care participă la acest forum aflându-se şi primul ministru israelian Ehud Barak, ca reprezentant al Partidului Muncii din Israel.

La Congresul Internaţionalei Socialiste din capitala Franţei au fost prezenţi circa 1000 de delegaţi, reprezentând peste de 170 de partide socialiste, social-democrate şi laburiste din lumea întreagă, precum şi organizaţii. Între participanţi s-au aflat 11 prim-miniştri, respectiv Lionel Jospin (Franţa), Gerhard Schroeder (Germania), Tony Blair (Marea Britanie), Massimo D’Alema (Italia), Antonio Guterres (Portugalia), Viktor Klima (Austria), Paavo Lipponen (Finlanda), Costas Simitis (Grecia), Wim Kok (Olanda), Ehud Barak (Israel) şi Abderrahmane Youssoufi (Maroc).

“Declaraţia de la Paris” aprobată de cel de-al XXI-lea Congres al Internaţionalei Socialiste afirmă angajamentul participanţilor “de a da o dimensiune socială mondializării, aflată în plin proces, pentru ca aceasta să fie pusă în serviciile fiinţelor umane”.

Se subliniază priorităţile înscrise de Internaţionala Socialistă în proiectul Declaraţiei de la Paris, respectiv: 

· lupta împotriva sărăciei şi foametei;

· anularea datoriilor ţărilor mai sărace ale lumii; 

· dreptul de ingerinţă “din raţiuni umanitare”; 

· reforma ONU şi a Consiliului de Securitate al Naţiunilor Unite;

· “adaptarea unor organisme” precum Fondul Monetar Internaţional (FMI) şi Banca Mondială (BM), la noile realităţi.

Redactat de un grup de lucru din reprezentanţi ai Germaniei, Boliviei, Franţei, Marii Britanii, Italiei şi Senegalului, “Declaraţia de la Paris” afirmă că social-democraţia s-a dezvoltat “într-o permanentă relaţie critică cu capitalismul”. Recunoscând “funcţia creatoare de bogăţie a economiei de piaţă” şi promovând “încurajarea spiritului liberei iniţiative”, autorii documentului susţin că “nu trebuie să se ceară pieţei ceea ce aceasta nu poate oferi”.

Pe de altă parte, în textul menţionat se apreciază că, la ora mondializării, capacitatea de a guverna impune “întărirea politicii, a calităţii şi extinderii participării democratice”, estimându-se că “primatul politicii” poate “oferi un răspuns la provocările mondializării”, aminteşte despre necesitatea “reglementării de către stat” a pieţei, reafirmând totodată “primatul politicului” în faţa economicului.

Sarcina actuală a politicii – se spune în continuare – este:

· “de a face din libertate o realitate”; 

· de a pune în practică “politici economice sănătoase, capabile să genereze creşterea economică şi locuri de muncă”;

· de a “spori capacitatea de concurenţă a întreprinderilor”; 

· de a satisface drepturile universale (sănătate, educaţie, etc); 

· de a asigura servicii publice accesibile tuturor categoriilor sociale; 

· de “a proteja mediul înconjurător”; 

· de “a apăra drepturile omului”.

În concluzie, afirmă autorii Declaraţiei de la Paris, este vorba de a transforma “incertitudinea în speranţă”, de a folosi “imensele avantaje ale revoluţiei tehnologice” şi “ale lichidării echilibrului terorii”, pentru a se ajunge la “un progres global”.

Participanţii la Internaţionala Socialistă au preferat să minimalizeze divergenţele din interiorul organizaţiei pentru a-şi afirma obiectivul lor comun: construcţia unei stângi moderne, capabile să înfrunte obiectivele mondializării.

Preşedintele în exerciţiu al Internaţionalei Socialiste, Pierre Mauroy, ca şi prim-secretarul Partidului Socialist Francez, Francois Hollande, au subliniat caracterul istoric al congresului, într-un moment în care social-democraţia se află la conducere într-un număr crescând de ţări.

Premierul francez, Lionel Jospin, a pledat în favoarea unui “socialism democratic” care să nu “conteste, înfrâneze şi reformezea capitalismul”.

În opinia sa, a fi socialist în prezent înseamnă “să refuzi să accepţi lucrurile aşa cum sunt, încremenite în pretinsul lor caracter natural”.

La rândul său, premierul britanic Tony Blair, a apărat conceptul său intitulat “ a treia cale” între liberalism şi socialism. “Ceea ce eu numesc “a treia cale” dar care în realitate este social-democraţia modernă, constă în a deveni campionii schimbării, dar a gestiona această schimbare în sensul în care ea învinge insecuritatea şi-i eliberează pe oameni” a explicat premierul britanic.

Cancelarul german, Gerhard Schroeder, a insistat asupra valorilor “comune” şi “fundamentale” care-i unesc pe toţi social-democratii. Dl. Schroeder a evocat de asemenea, aniversarea, marţi 9 noiembrie, a.c. a zece ani de la căderea “Zidului Berlinului”. Dorinţa de libertate şi revendicările privind respectarea drepturilor democratice şi sociale s-au dovedit mai puternice decât sistemul unui stat al opresiunii” a estimat cancelarul german.

6.2 Schimbări şi controverse

Social-democraţia internaţională a pornit în căutarea unei pozitii comune pentru a putea face faţă, reînnoită şi consolidată, marilor provocări ale secolului XXI-lea, în special globalizării economice.

Pregătirea pentru aceste provocări a fost unul dintre principalele obiective ale celui de-al XXI-lea Congres al Internaţionalei Socialiste. Primul pas către reînnoire a fost decizia, de a-l numi pe, Antonio Guterres, drept preşedinte al acestei mişcări.

Francezul Piere Mauroy, care a hotărât să abandoneze preşedinţia IS, şi-a anunţat decizia la o conferinţă de presă subliniind că, una din marile provocări ale succesorului sau va fi consolidarea mişcării şi adaptarea ei la schimbările înregistrate de societate, astfel încât social-democraţia să poată face faţă cu forţe proaspete noilor realităţi ale anului 2000.

Antonio Guterres, al cărui partid i-au lipsit trei mandate pentru a obţine majoritatea absolută la recentele alegeri legislative din Portugalia, a asigurat că social-democraţia va trebui să înfrunte “unită” uriaşa provocare a globalizării economice respectând bazele sale ideologice.

Noua lui sarcină nu va fi deloc uşoară, ţinând cont de divergenţele dintre unele din propuneri supuse “prezidiului”, mai ales între aşa-numita “a treia cale” patronată de premierul britanic Tony Blair şi de colegul sau german, Gerhard Schroeder, şi proiectul de sorginte franceză “Spre o lume dreaptă”.

“Manifestul” britanico-german conţine principii neoliberale inclusiv cel care prezintă “flexibilitatea” ca obiectiv maxim al globalizării, principiu ce a stârnit unele proteste în rândul guvernului francez. Proiectul “francez”, intitulat “contramanifest la a treia cale”, proclamă în schimb, necesitatea “centralizării” economiei de piaţă şi se declară împotriva “flexibilizării” care, în opinia sa, “se traduce printr-o generalizare a precarităţii”.

După cum a declarat dl. Joaquin Almunia, secretar general al Partidului Socialist Muncitoresc Spaniol (PSMS), textul prezentat de formaţiunea sa sub titlul “Pentru Progresul Global”, a fost utilizat drept bază pentru elaborarea Declaraţiei de la Paris. Contribuţia spaniolă proclamă necesitatea de “a garanta o mai mare corelaţie pozitivă între creşterea economică şi echitatea socială” şi de “a face din progresul global un rezultat tangibil al globalizării economice şi financiare”, pledând, în acelaşi timp, în favoarea “unui stat eficient şi agil, cu mare capacitate de acţiune”.

La rândul său, Walter Veltroni, liderul Democraţilor de Stânga al premierului italian Massimo D’Alema, şi-a exprimat intenţia de a reconcilia poziţiile, pledând în favoarea “unei noi stângi internaţionale”.

Propunerea pretinde, potrivit domnului Veltroni, să se erijeze în “punct de întâlnire” între diferitele documente supuse “prezidiului”, al cărui proiect de declaraţie finală “a reafirmat identitatea social-democraţiei mondiale şi vrea să o consolideze prin intermediul dialogului cu formaţiunile emergente ale stângii”.

Pierre Mauroy a insistat ca deosebirile de păreri dintre europeni să îmbogăţească dezbaterile în cadrul Internaţionalei Socialiste, lansând un apel pentru ca această mişcare să renunţe să mai fie “centristă” şi să elaboreze strategii pentru o social-democraţie mondială. Potrivit Antonio Guterres, toate politicile guvernelor europene de stânga se inspiră din principii similare, iar diferenţele dintre acestea constau doar în necesitatea de a aplica măsuri de adaptare la realităţile naţionale.

6.3 Participarea românească

La cel de-al XXI-lea Congres al Internaţionalei Socialiste s-a decis recunoaşterea Partidului Democrat şi a Partidului Social Democrat Român ca membre cu drepturi depline ale Internaţionalei Socialiste.

Referindu-se la evenimentul respectiv, preşedintele PD, dl. Petre Roman, a estimat că după această recunoaştere ţara noastră va fi mai bine cunoscută şi susţinută pe plan internaţional. 

În favoarea partidelor noastre s-au pronunţat clar toate partidele din centrul şi estul Europei. Deci, partidele social-democrate din Polonia, Cehia, Slovacia, Ungaria şi Slovenia au fost clar în favoarea partidelor noastre, adică în favoarea României” a adăugat dl. Roman.

La rândul său preşedintele PSDR, dl. Alexandru Athanasiu, a apreciat că în recunoaşterea PD şi PDSR ca membre cu drepturi depline în Internaţionala Socialistă “a contat foarte mult atitudinea politică” a celor două formaţiuni ca partide responsabile în guvernarea ţării”.

6.4 Analiştii francezi despre mişcarea socialistă

Doi politologi, Laurent Mauduit şi Gerard Desportes, au publicat recent un eseu intitulat “Stânga imaginară”, cu subtitlul “trădările lui Jospin”. Conform autorilor premierul socialist stigmatizează “capitalismul sălbatic”, excesele ultraliberalismului şi nelegiuirile “globalizării”; dar apoi, pe ascuns, practic face exact contrariul a ceea ce predică, iar sub conducerea sa, Franţa s-a aliniat tot mai mult la economia de piaţă şi la modelul liberal anglo-saxon.

Modul în care Jospin a “administrat” cazul Michelin pare să le dea dreptate autorilor cărţii. Se ştie că numărul doi mondial pe piaţa anvelopelor a provocat un scandal de proporţii anunţând simultan profituri record (+17,5% în primul semestru al anului 1999) şi reduceri ale locuitorilor de muncă (desfiinţarea a 7500 de locuri de muncă în trei ani) “pentru a îmbunătăţi productivitatea”. Cu alte cuvinte: “câştig, deci concediez”.

Lionel Jospin s-a aflat în încurcătură: pe de-o parte nu putea trece cu buretele peste opţiunile pe care le-a făcut de când a venit la putere (renunţarea la dirijism în economie, neintervenţia statului în sectorul privat), iar pe de altă parte nu putea rămâne indiferent în faţa unei manevre care contravine angajamentelor sociale (“prioritate absolută pentru locurile de muncă”) ale guvernului său. Iniţial, premierul socialist şi-a reafirmat “opoziţia” faţă de “economia administrată” şi a subliniat faptul că statul nu poate şi nu trebuie să se amestece în treburile unei companii multinaţionale private. Apoi, sub presiunea “stângii extremiste” (comuniştii prezenţi în guvern cu 4 miniştri, aripa radicală a PS, ultrastânga) a început să atace “dictatura acţionariatului”. Acum Lionel Jospin meditează să elaboreze o lege care să penalizeze (desfiinţând facilităţile şi ajutoarele) întreprinderile private care fac profituri şi în acelaşi timp reduc locuri de muncă.

Dar revenirea la ortodoxia socialistă nu convinge, subliniază autorii. Este suficient să amintim că Jospin, care nu fusese asociat, primăvara trecută, la “Manifestul pentru cea de-a treia cale” parafat de laburistul englez Blair şi de social-democratul german Schroeder, a reluat dialogul cu promotorii “social-liberalismului”. 

6.5 Reuniunea de la Florenţa

Somptuosul salon “Cinquecento” al vestitului Palazzo Vecchio din Florenţa a găzduit minisummit-ul cu tema “Reformismul în secolul XXI”, la care au participat preşedintele ţării cu economia capitalistă cea mai puternică şi dezvoltată, Bill Clinton, liderii social-democraţi promotori ai aşa numitei “a treia căi”, respectiv premierul britanic Tony Blair şi cancelarul german Gerhard Schroeder, socialistul francez Lionel Jospin, adversar al acestui concept şi omologul său portughez Antonio Guterres, preşedintele Fernando Henrique, Cardoso al Braziliei, ca ţară tipică a “lumii a treia”, gazdă fiind fostul comunist şi actualul prim-ministru al Italiei, Massimo D’Alema.

Liderii socialişti ai Europei şi Americii latine şi-au propus să răspundă la întrebarea cum să împace eficacitatea economică cu justiţia socială, la ora mondializării sau globalizării economiei, cu alte cuvinte cum să realizeze o globalizare cu faţă umană. Participanţii şi-au expus părerile despre “a treia cale” de guvernare între socialismul tradiţional şi liberalismul de piaţă, care ambele par a-şi fi epuizat posibilităţile şi a nu mai avea priză deosebită, ca şi despre conceptele de “socialism modern” ori “stânga democrată”. Sigur, în Europa occidentală se află la putere partidele de centru-stânga, dar situaţia social-democraţiei rămâne fragilă, susţinerea ei pe plan electoral s-a situat, în medie, în ultimii cinci ani, sub 30% şi, ca atare, se simte nevoia unei noi abordări.

Nu o simplă “modernizare” a vechii social-democraţii, ci aşa cum spunea Anthony Giddens, directorul faimoasei “London School of Economics” şi teoretician al celei de “a treia căi”, problema care se pune este depăşirea stângii şi a dreptei tradiţionale, crearea unui echilibru nou între piaţă şi protecţia socială, cu menţinerea unor valori cum ar fi echitatea, solidaritatea şi asigurarea unui sprijin corespunzător pentru cei nevoiaşi, în condiţiile globalizării pieţelor şi revoluţiei tehnologice. Interesant este că despre necesitatea unei a treia căi sau poziţii (“the third position”) se vorbeşte şi la extremitatea dreaptă a spectrului politic (în Anglia a fost iniţiată o mişcare cu această denumire, cu adepţi şi în Europa răsăriteană).

În cursul discuţiilor participanţii au pus accentul pe importanţa educaţiei şi a noilor tehnologii pentru o dezvoltare justă şi echitabilă. Ei au căzut de acord asupra necesităţii dotării comunităţii internaţionale cu instituţii mai puternice, în vederea mondializării. “Diversitatea trebuie considerată drept un avantaj”, a apreciat premierul D’Alema, care a prezidat reuniunea, pledând în favoarea unei “societăţi în care diferenţele culturale ar fi favorabile colaborării”. El a declarat că sprijină deschiderea unui dialog la nivel mondial şi adoptarea unui “reformism curajos” şi “radical” în vederea atingerii obiectivelor. Acesta trebuie însă să fie “flexibil şi pragmatic”, pentru a ţine cont de diversitatea fiecărei naţiuni. Bill Clinton a cerut partidelor de stânga din ţările industrializate să devină formaţiuni care să respecte disciplina bugetară. Preşedintele Bill Clinton a declarat că, atunci când se vorbeşte despre a “treia cale”, trebuie să se caute o “teorie unificatoare”.

Dl. Lionel Jospin a apreciat că liderii politici “ar putea participa în continuare” la transformarea lumii, salutând această reuniune la care s-au întâlnit “experienţa Europei, puterea Statelor Unite şi emergenţa Braziliei”. El a afirmat că modelul de integrare europeană presupune unitate, dar nu uniformitate” şi şi-a exprimat speranţa că ”Statele Unite vor folosi fără brutalitate puterea, dar îşi vor exercita în totalitate responsabilitatea pe care o au în calitatea de primă putere mondială”.

Premierul britanic Tony Blair a pledat pentru o abordare pragmatica a problemelor care iscă divergenţe între liderii occidentali “reformişti”. 

Într-un interviu publicat în cotidianul francez “Liberation”, Blair a apreciat că “dacă vor fi analizate nu etichetele, ci ideile, se va vedea că nu există diferenţe”, în poziţiile adoptate de Bill Clinton, Lionel Jospin, Gerhard Schroeder şi Massimo D’Alema. “Aceasta înseamnă că am depăşit dezbaterile din timpul războiului rece şi că ţările noastre industrializate şi moderne terbuie să facă faţă aceloraşi provocări şi probleme. Încercăm diferite soluţii în feluri diferite, dar plecând de la idei asemănătoare” a afirmat Blair.

7. Zece ani de la crearea Iniţiativei Central Europene

7.1 Iniţiativa Central Europeană la ora bilanţului 

Reuniunea şefilor de guvern din ţările Iniţiativei Central Europene, consacrată marcării a zece ani de la crearea organizaţiei regionale, a fost inaugurată de premierul Cehiei, Zeman Milos, cu un apel la aplicarea cu pragmatism şi responsabilitate a Pactul de Stabilitate pentru Europa de sud-est.

Şefii de guvern ai ICE sau reprezentanţi ai acestora, din Albania, Austria, Belarus, Bosnia şi Herţegovina, Bulgaria, Croaţia, Republica Cehă, Italia, Fosta Republică Iugoslavă a Macedoniei (FYROM), Republica Moldova, Polonia, România, Slovacia, Slovenia, Ucraina şi Ungaria, au făcut un bilanţ cu prilejul acestei reuniuni anuale, al cadrului de cooperare instituit în partea centrală a Europei, în urmă cu un deceniu.

Cu ocazia reuniunii ICE la nivel de şefi de guvern, la Praga s-au desfăşurat în paralel reuniuni ale miniştrilor de externe şi ai economiei din ţările membre, precum şi un forum economic, organizat de Banca Europeană pentru Reconstrucţie şi Dezvoltare (BERD), în vederea încurajării contactelor economice între statele ce fac parte din această grupare regională.

Iniţiativa Central Europeană, având la origine o idee lansată în urmă cu zece ani, în noiembrie 1989, de fosta RF Iugoslavia, cuprinde în prezent Albania, Austria, Belarus, Bosnia-Herţegovina, Bulgaria, Republica Cehă, Croaţia, Italia, Fosta Republică Iugoslavă a Macedoniei (FYROM), Republica Moldova, Polonia, România, Slovacia, Slovenia, Ucraina şi Ungaria.

România a fost reprezentată la Summit-ul de la Praga de primul ministru, dl. Radu Vasile, care a avut o întâlnire bilaterală cu premierul Italiei, dl. Massimo D’Alema.

În şedinţa în plen, şefii delegaţiilor au prezentat, punctual, evoluţiile economice şi politice din ţările lor şi principalele provocări cărora sunt chemaţi să le găsească răspunsuri.

Cele 16 ţări membre ale Iniţiativei Central Europene (ICE) şi-au reafirmat voinţa politică de a participa la realizarea prevederilor Pactului de Stabilitate în Balcani, a subliniat la Praga, premierul ceh Milos Zeman, capitala Republicii Cehe. “Democratizarea regiunii Balcanilor, condiţionată de organizarea de alegeri cu adevărat libere, constituie totuşi o condiţie necesară pentru o reconstrucţie economică”, a precizat premierul Zeman, a cărui ţară asigură în anul 1999 preşedinţia ICE, conform principiului rotaţiei.

Planul de acţiune care fixează priorităţile ICE pentru anii 2000 şi 2001, adoptat la Summit-ul de la Praga, conţine unele proiecte cocrete de participarela reconstrucţia Balcanilor, precum şi de cooperare în numeroase domenii, între care transporturile, infrastructura şi cultura.

Aprofundarea cooperării în cadrul acestui grup de state va constitui o prioritate pentru Ungaria, ţară ce va succeda Republicii Cehe la preşedinţia ICE, în anul 2000, a subliniat primul ministru Viktor Orban. 

7.2 Proiecte româneşti

În întâlnirea dintre Radu Vasile şi Massimo D’Alema s-a menţionat că Italia prevede un succes pentru România, acela de a fi nominalizată la Helsinki pentru începerea negocierilor de aderare la Uniunea Europeană, cu ocazia Summit-ului UE din decembrie, însă recomandă o mare atenţie, deoarece cel mai negativ semnal politic ce poate fi dat este lipsa de stabilitate politică.

În cadrul acestei întâlniri, au fost abordate aspecte ale relaţiilor economice bilaterale, cu precădere intrarea pe piaţa financiară din România a unei bănci italiene. Acest lucru este cu atât mai necesar cu cât Italia este primul partener comercial al României şi majoritatea prezenţei italiene este formată din întreprinderi mici şi mijlocii, care au nevoie de sprijin bancar. 

Italia a sprijinit punctul de vedere românesc de a fi întreprinse noi eforturi pentru reluarea traficului pe Dunăre şi de a se face presiuni în acest sens, chiar dacă din punct de vedere politic lucrurile nu se schimbă în Serbia, deoarece se pare că speranţa Occidentului ca Slobodan Miloşevici.

Preşedintele Consiliului de Miniştri al Italiei, dl. Massimo D’Alema, a declarat după întâlnirea cu dl. Radu Vasile, că este posibil să facă o vizită oficială în România în luna martie anul viitor, după alegerile locale programate să aibă loc în ţara sa. 

În intervenţia sa, rostită în cadrul reuniunii şefilor de guvern ai ţărilor membre ale ICE, organizată la Praga, primul ministru al României, dl, Radu Vasile a subliniat că Iniţiativa Central Europeană şi Pactul de Stabilitate pentru Europa de sud-est trebuie să fie expresia consolidării democraţiei, respectării drepturilor omului, reconstrucţiei economice şi securităţii în regiunea central şi est-europeană.

Una din consecinţele fundamentale ale conflictului din Kosovo este demonstrarea faptului că nu se poate vorbi despre stabilitate în Europa fără stabilitate în Balcani, a subliniat dl. Radu Vasile. Pactul de Stabilitate trebuie să răspundă unor cerinţe clare, valoarea acestuia să fie dată de rezultate concrete, să abordeze problemele nu doar la nivel global şi să ofere o perspectivă clară de integrare în structurile Uniunii Europene şi euro-atlantice, a spus premierul român.

Sperăm, a adăugat dl. Radu Vasile în discursul său, ca forţele democratice credibile din Republica Federală Iugoslavia să se alăture curând Iniţiativei Central-Europene, angajându-se pe o cale a democratiei şi respectării depline a drepturilor persoanelor aparţinând tuturor minorităţilor naţionale din RFI.

Pactul de Stabilitate şi ICE au rolul să consolideze democraţia, apărarea drepturilor omului, să sprijine reconstrucţia economică şi să asigure securitatea zonei. Prin reconstrucţie, a subliniat premierul Radu Vasile, trebuie să se înţeleagă revenirea la o viaţă economică normală.

România consideră ca necesară reluarea cât mai curând posibil a navigaţiei pe Dunăre, a continuat premierul român, menţionând, pe de altă parte, că rolul Pactului de Stabilitate ar trebui să fie cel de a încuraja cooperarea regională, care să implice sectorul privat, organizaţiile neguvernamentale să propună iniţiative comune şi să faciliteze adaptarea mediului intern la standardele europene şi euro-atlantice. 

Primul ministru român a afirmat, totodată, că nu se poate vorbi de securitate în general, fără securitate economică, amintind dintre proiectele avansate de România în cadrul ICE, reabilitarea infrastructurii, dezvoltarea reţelei de transport a petrolului şi gazelor naturale, cooperarea în combaterea corupţiei, a crimei organizate şi a traficului ilegal de arme. Dl. Radu Vasile a evidenţiat, de asemenea, importanţa ICE în consolidarea relaţiilor inter-regionale, sprijinirea aderării statelor din regiune la Uniunea Europeană, colaborarea cu OSCE (Organizaţa pentru Securitate şi Cooperare în Europa), cu BERD (Banca Europeană pentru Reconstrucţie şi Dezvoltare), cu Consiliul Europei şi cu Comisia economică a ONU.

7.3 Forumul economic

Sud-Estul Europei s-a îmbunătăţit ca destinaţie pentru investitori, iar riscurile au fost substanţial diminuate de Pactul de Stabilitate şi procesul de ascensiune spre Uniunea Europeană, a apreciat Henry Russel, director coordonator de programe în cadrul BERD, care a participat la Forumul economic la nivel înalt de la Praga.

Într-un seminar consacrat noilor propuneri pentru reconstrucţie în sud-estul Europei, Henry Russel a subliniat că în cadrul proiectelor susţinute de Banca Europeană pentru Reconstrucţie şi Dezvoltare, România a primit cel mai mare volum de finanţare în proiectele pentru 1999, a căror valoare atinge 300-350 milioane euro, pentru regiunea Europei de sud-est.

România a beneficiat de 42 de proiecte, totalizând 1,33 miliarde euro pentru că este şi cea mai mare piaţă potenţială din regiune, cu 23 de milioane de consumatori, a subliniat Henry Russel. Acesta a anunţat, de asemenea, noile finanţări programate de BERD pentru 1999, în susţinerea Planului de Acţiune pentru Europa Centrală şi de Est.

România ar urma să beneficieze de programe în valoare de 100 milioane de euro, Bulgaria de 100 milione euro, Croaţia 42 milioane de euro, Bosnia-Herţegovina de 10 milioane de euro, Albania 20 de milioane de euro, Fosta Republică Iugoslavă a Macedoniei (FYROM) 40 de milioane de euro.

Responsabilul BERD a anunţat, totodată intenţia înfiinţării unui Fond Special pentru Regiunea Balcanilor, care să colecteze 100 de milioane de dolari de la donatori independenţi. 

Planul de Acţiune implementat de Berd în regiune va urmări menţinerea afluxului de investiţii şi a reformelor sociale, în pofida unui climat macroeconomic problematic a relevat oficialul BERD. De asemenea, planul va aduce refinanţări în proiectele de preprivatizare a utilităţilor publice, facilităţi comerciale între bănci în cadrul regiunii şi în ţările UE şi finanţări în proiectele de privatizare a sectorului bancar, în special în Bulgaria şi România, a spus dl. Henry Russel.

Efectele crizei din Kosovo trebuie înlăturate printr-un răspuns colectiv şi un efort comun în regiune pe care BERD îl va susţine prin noi iniţiative de cooperare cu alte instituţii financiare (FMI, Banca Mondială) şi donatori bilaterali.

Criza din Kosovo a adus regiunii exodul populaţiei, ruperea relaţiilor comerciale pierderi uriaşe la veniturile din turism, pierderea încrederii investitorilor, urmări care pot fi înlăturate doar printr-un efort comun, a conchis dl. Henry Russel.

Un bun membru al Uniunii Europene va fi o ţară bine pregătită pentru aderare şi de aceea Banca Europeană pentru Dezvoltare, Banca Europeană de Investiţii se implică în programe care să sprijine ascensiunea şi să aducă viitorii membri UE la standardele cerute, a subliniat directorul pentru politici, opţiuni şi proiecte al BERD, dl. Gavin Anderson.

Dl. Gavin Anderson a moderat seminarul “Noile nevoi de dezvoltare şi oportunităţile în ţările ICE”, din cadrul Forumului Economic la nivel înalt de la Praga, discuţiile fiind dominate de dezvoltarea infrastructurii în ţările grupului, aplicarea pe scară largă a proiectelor în sectorul privat.

Responsabilul pentru Europa Centrală şi de Est al Băncii Europene de Investiţii, Jean Vrla a arătat că proiectele BEI au totalizat trei miliarde EURO, din care mai mult de două treimi din fonduri au fost alocate proiectelor din sectorul privat al ţărilor în tranziţie.

Între proiectele BEI, dl. Vrla a enunţat reabilitarea serviciilor publice, protecţia mediului, dezvoltarea infrastructurii şi a serviciilor portuare. El a dat exemplul portului Constanţa inclus în proiectele de finanţare ale BEI, pentru trecerea de la un control total al statului asupra activităţii portuare la gestionarea preponderent privată a operaţiunilor. 

Dezvoltarea infrastructurii în ţările candidate a fost accentuată ca o direcţie prioritară pentru definitivarea proiectului Trans-Europa Transport Infrastructure Network (TINA) strigent necesar Europei unite şi în care vor fi dezvoltate, până în 2015 peste 1300 de investiţii majore, implicând inclusiv contribuţia ţărilor candidate care, ca şi ceilalţi participanţi la acest megaproiect, vor trebui să aloce 1,5% pe an, din PIB, în cadrul proiectului TINA.

Proiectul TINA include, între altele, construirea a 40 de noi aeroporturi europene, 20900 de km de cale ferată, 20 de porturi, mai multe sute de mii de kilometri de autostrăzi.

Costul total al lucrărilor ar urma să atingă 91 miliarde de EURO, din care 44 milioane vor fi utilizaţi pentru construirea de aeroporturi, 74 de milioane pentru reţelele de cale ferată, 70 de milioane pentru autostrăzi. România ar urma să aloce 10,3 milioane EURO pentru proiecte interne, până în 2015.

Pentru ţările candidate, ar urma să fie alocaţi 10 miliarde EURO, într-o rată medie anuală de 2 miliarde EURO, până în 2015.

România ar fi fost menţionată ca o verigă foarte importană în coridorul de transport IV care va lega regiunea sud-est europeană de centrul Europei. Au fost amintite – pe traseul Bulgaria-România-Ungaria importanţa traseelor combinate (autostrăzi, căi ferate, terminale) pe sectorul Constanţa, Arad, Alba Iulia, Braşov al coridorului european.

În afara programului anunţat iniţial, organizatorii au solicitat României să prezinte proiectele sale în protecţia mediului şi reabilitarea surselor de apă, între care a fost amintit programul ISPA finanţat de BERD, care cuprinde inclusiv rezolvarea problemelor reziduale în portul Constanţa, punct cheie al coridorului combinat european IV.

România este un partener foarte important pentru BERD. Banca aplică deja un program extensiv în sectorul instituţiilor financiare în infrastructură, în industrie şi avem o linie activă de noi proiecte pe care le vom aplica în România, a declarat dl. Gavin Anderson. Suntem convinşi că aceste noi proiecte vor putea fi finanţate în următorii ani, pentru că România este una dintre cele mai importante ţări pentru BERD, lucru demonstrat de ceea ce banca a făcut deja şi vrem să ne dublăm participările financiare care o privesc.

Unul dintre marile avantaje ale proiectelor aplicate de BERD în România este şi acela că se lucrează în comun cu clienţi şi, astfel proiectele au şansa să se transforme în succes, cum s-a întâmplat până acum în general în cadrul colaborarii cu guvernul României sau cu partenerii din sectorul privat, a spus oficialul BERD.

7.4 Cooperarea în domeniul militar

Republica Cehă, Ungaria, Polonia şi Slovacia care formează grupul de la Vişegrad, doresc să îmbunătăţească cooperarea reciprocă şi în domeniul militar.

În postura lor de state recent acceptate în cadrul NATO, Republica Cehă, Ungaria şi Polonia vor trebui să ajute în primul rând Slovacia în eforturile acesteia de integrare în alianţă, s-a arătat cu ocazia întâlnirii miniştrilor apărării din aceste state.

Întâlnirea care a avut loc în localitatea poloneză Przemsyl, este prima dintre miniştrii apărării din cadrul statelor membre ale grupului de la Vişegrad la care a luat parte şi titularul slovac, Pavol Kanis.

7.5 Declaraţia finală

Interesul Pragăi, Budapestei şi Varşoviei în aderarea la NATO a Slovaciei nu însemnă însă că aceste trei state vor acorda mai puţină atenţie admiterii altor state candidate.

Elementele centrale ale Declaraţiei finale adoptată la încheierea lucrărilor reuniunii şefilor de guvern din ţările ICE, desfăşurată la Praga sunt:

· Situaţia din Balcani şi participarea Iniţiativei Central Europene la Pactul de Stabilitate pentru Europa de sud-est, consolidarea democraţiei, reconstrucţia economică în Balcani şi continuarea eforturilor de a aduce pace, prosperitate şi stabilitate în regiunea centrală şi est-europeană;

· Documentul subliniază faptul că, criza din Kosovo a afectat valorile comune afirmate de ţările ICE: democraţia, drepturile omului, dominaţia legii şi dreptul la dezvoltare. Declaraţia salută orice efort menit să creeze condiţii mari pentru pace şi democraţie, într-un Kosovo multietnic în care oamenii să trăiască în securitate şi să se bucure de drepturile umane universale, pe bază de egalitate. Se subliniază importanţa creării condiţiilor întoarcerii la casele lor a tuturor refugiaţilor, persoanelor dislocate sau deportate din Kosovo. Documentul recunoaşte necesitatea asistenţei internaţionale în reconstrucţia regiunii şi în Kosovo şi cere urgentarea procesului de deschidere a Agentiei pentru Reconstrucţie în această provincie din sudul Serbiei.

· Şefii de guvern din ţările membre ale Iniţiativei Central-Europene şi-au exprimat sprijinul lor total faţă de Pactul de Stabilitate pentru sud-estul Europei, apreciind că acesta poate oferi un cadru nou pentru stabilitate şi dezvoltare şi poate crea, pe baze individuale, perspectiva integrării europene şi euro-atlantice. Documentul salută noul demers al UE privind regiunea şi răspunsul concertat al comunităţii internaţionale la confruntările şi problemele din centrul şi sud-estul Europei.

· Premierii din statele ICE se pronunţă în Documentul final pentru crearea condiţiilor necesare reluării navigaţiei pe Dunăre şi consideră înlăturarea barajelor provocate de podurile distruse drept o acţiune umanitară, de care trebuie să se ţină cont separat de acţiunile de reconstrucţie a podurilor peste Dunăre. Totodată, se atrage atenţia asupra gravelor pierderi economice suferite de statele din bazinul dunărean.

· Documentul subliniază, de asemenea, importanţa protejării drepturilor persoanelor aparţinând minorităţilor naţionale, ca parte integrală a drepturilor şi libertăţilor fundamentale ale omului, aşa cum sunt ele definite în Convenţia-Cadru a Consiliului Europei pentru Protecţia Minorităţilor Naţionale.

· Statele ICE apreciază ca fructuoasă colaborarea cu BERD şi Comisia Economică a ONU şi recunosc rolul cuprinzător al OSCE în consolidarea securităţii şi stabilităţii în regiune, reafirmând dorinţa lor de a consolida cooperarea ICE-OSCE, în special în domeniul reconstrucţiei în estul Europei după încetarea conflictului din Kosovo. Participanţii au stabilit, între altele, ca viitoarea reuniune anulă a ICE să aibă loc în Ungaria.

 

 

 

 

 

 

 

 

 

 

 

 

 

 

ANEXE

Declaraţia finală (extrase)

1. Şefii de stat şi de guvern ne-am întâlnit la Istanbul, în preajma celei de-a 25-a aniversări a Actului final de la Helsinki şi a păşirii în secolul XXI. De la ultima noastră întâlnire OSCE s-a transformat pentru a face faţă unor noi provocări.

2. Am adoptat Carta pentru Securitate Europeană cu scopul de a întări securitatea şi stabilitatea în regiune şi pentru a îmbunătăţi capacitatea operaţională a organizaţiei.

3. Situaţia în Kosovo şi în Iugoslavia, mai ales pe plan umanitar rămâne o preocupare majoră pentru OSCE.

4. După ani lungi de represiune, intoleranţă şi violenţă în Kosovo misiunea noastră este să construim o societate multietnică pe baza unei autonomii largi, respectând suveranitatea şi integritatea teritorială a RFI.

5. Lipsa unei conduceri democratice în Republica Federală Iugoslavia rămâne o problemă fundamentală de îngrijorare în regiune. Liderii politici iugoslavi şi poporul iugoslav trebuie să lupte împreună pentru a instaura democraţia, respectarea drepturilor omului şi a libertăţilor fundamentale. 

6. Dorim ca Bosnia-Herţegovina să devină o ţară democratică multietnică.

7. Vom acorda o importanţă deosebită colaborării cu autorităţile croate pentru a obţine o reconciliere. Aşteptăm progrese în ceea ce priveşte reîntoarcerea refugiaţilor şi un tratament egal al populaţiei de orice etnie.

8. Ne reafirmăm angajamentul de a ajuta Albania în eforturile sale de reforme pe plan social, politic şi economic. Aşteptăm progrese în ceea ce priveşte reîntoarcerea refugiaţilor şi un tratament egal al populaţiei de orice etnie.

9. Sfătuim guvernul fostei Republici Iugoslave a Macedoniei să continue reformele externe pentru a-şi întări stabilitatea şi prosperitatea economică.

10. Mulţumim guvernelor din Albania şi Macedonia şi populaţiei, ca şi celorlalte state pentru găzduirea refugiaţilor în timpul crizei din Kosovo şi pentru generozitatea lor, în ciuda dificultăţilor economice şi politice.

11. Experienţa noastră din Europa de Sud-Est ne-a demonstrat că trebuie să acordăm o importanţă mai mare problemelor din zonă. De aceea, salutăm adoptarea, la Köln, a Pactului de Stabilitate în Europa de Sud-Est, la iniţiativa UE, care joacă un rol important în cooperarea dintre state, organizaţii internaţionale şi investiţii.

12. Considerăm că activitatea Tribunalului Penal Internaţional pentru fosta Iugoslavie este crucială pentru obţinerea păcii şi a justiţiei în regiune.

13. De-a lungul acestui an cooperarea noastră cu statele din Asia Centrală s-a îmbunătăţit.

14. Împărtăşim îngrijorarea statelor din Asia Centrală în privinţa terorismului, extremismului, crimei organizate, drogurilor şi traficului de arme.

15. Reafirmăm suportul nostru total pentru suveranitatea şi integritatea teritorială a Georgiei.

16. Recunoaştem că s-au făcut unele progrese pentru rezolvarea conflictelor din această regiune.

17. Naţiunile Unite trebuie să joace în continuare un rol important în Abhazia.

18. Salutăm progresul care a fost făcut în procesul de rezolvare a conflictului din Transnistria. Rezolvarea problemei trebuie să ţină cont de suveranitatea şi integritatea teritorială a Republicii Moldova. Pledăm pentru o continuare a negocierilor şi sfătuim toate părţile, în special autorităţile transnistrene, să demonstreze voinţă politică de rezolvare paşnică a conflictului. Apreciem eforturile depuse de Federaţia Rusă şi de Ucraina.

19. Salutăm angajamentul Federaţiei Ruse de retragere completă a trupelor sale de pe teritoriul Moldovei până la sfârsitul anului 2000, şi am propus Consiliului Permanent să ia în considerare extinderea mandatului misiunii OSCE în Moldova cu scopul de a asigura transparenţa acestei acţiuni şi de a oferi asistenţă financiară şi tehnică pentru distrugerea armamentului şi pentru retragere.

20. Apreciem intensificarea dialogului dintre preşedinţii Armeniei şi Azerbaijanului în încercarea de a rezolva conflictul din Nagorno-Karabah.

21. Salutăm deschiderea unui birou OSCE în Erevan şi decizia de a deschide un altul la Baku.

22. Sprijinum activităţile grupului de monitorizare şi asistenţă în Belarus care a colaborat foarte bine cu autorităţile belaruse, cu partidele de opoziţie şi cu organizaţiile non-guvernamentale pentru a promova instituţiile democratice. 

23. Referindu-se la recentele evenimente din Caucazul de Nord, suntem conştienţi că Federaţia Rusă trebuie să-şi menţină integritatea teritorială şi condamnăm orice fel de terorism, dar, în acelaşi timp amintim că normele OSCE trebuie acceptate. Pledăm pentru o soluţie politică şi credem că o asistenţă din partea OSCE ar contribui la îndeplinirea acestui scop.

24. (…)

25. Misiunea OSCE din Ucraina a avut o contribuţie importantă în stabilizarea situaţiei din Republica Autonomă Crimeea. Pledăm pentru o continuare a cooperării dintre Ucraina şi OSCE.

26. şinând cont de numeroasele alegeri care vor avea loc în viitor, sperăm că ele vor fi corecte şi libere în concordanţă cu principiile şi normele OSCE. Acesta este singurul mod de a pune bazele unor dezvoltări democratice. 

27. Ne angajăm să asigurăm libertatea presei ca o condiţie primordială pentru dezvoltarea unor societăţi democratice şi pluraliste.

28. În anul celei de-a 10-a aniversări a adoptării Convenţiei pentru Drepturile Copilului ne angajăm să promovăm activ interesele şi drepturile copilului, mai ales în perioade de conflict şi post-conflict.

29. Coordonatorul activităţilor economice şi de mediu al OSCE, sub autoritatea preşedintelui în exerciţiu şi a Secretarului general, vor alcătui rapoarte regulate privind riscurile economice şi de mediu care ar putea pune în pericol securitate.

30. Ne afirmăm angajamentul de a controla respectarea drepturilor persoanelor minoritare de către forţele de ordine şi de lege.

31. Deplângem violenţa şi manifestările de rasism şi discriminare la adresa minorităţilor.

32. Dorim ca egalitatea între bărbaţi şi femei să fie aplicată peste tot.

33. Pentru a întări capacităţile operaţionale ale OSCE vom ţine cont de diversitatea geografică atunci cănd vom alege personalul.

34. Am observat că un mare număr de state participante nu au reuşit să implementeze decizia Consiliului de Miniştri de la Roma, privind legalitatea instituţiilor OSCE şi imunităţii membrilor ei.

35. Pentru a îmbunătăţii acţiunile OSCE suntem determinaţi să punem în aplicare, cât mai repede posibil, deciziile cuprinse în Cartă privind asistenţa specializată rapidă.

36. Am însărcinat Consiliul Permanent şi Secretarul general să implementeze un nou centru operaţional format din câţiva experţi care să controleze toate operaţiunile OSCE.

37. Am reafirmat în Cartă dorinţa noastră de a fi respectate legile şi de a fi combătută corupţia.

38. Faptul că ne-am întâlnit în Turcia, unde au avut loc câteva cutremure îngrozitoare, ne aduce aminte de dezastrele naturale care sunt necontrolabile. Pentru aceasta, trebuie să întărim cooperarea dinte state, organizaţii internaţionale şi ONG.

39. Salutăm adoptarea Tratatului pentru reducerea forţelor armate convenţionale din Europa care va duce la o stabilitate mai mare şi va spori transparenţa. Sperăm că, statele participante vor ratifica cât mai repede acest Tratat.

40. Salutăm eforturile forumului OSCE de a promova dialogul, cooperarea, transparenţa şi încrederea reciprocă.

41. Am observat cu satisfacţie că negocierile privind stabilirea regională prevăzută în articolul 5, anexa 1-B, din Acordul general pentru pace se află în curs de defăşurare.

42. Reafirmăm importanţa Tratatului Cer-Deschis.

43. Am observat suferinţele umane cauzate de minele anti-personal şi reamintim că de la 1 martie 1999 a intrat în vigoare Convenţia privind interzicerea folosirii, procedurii, stocării şi comercializării acestor bunuri.

44. Am luat notă de raportul preşedintelui în exerciţiu privind revizuirea criteriilor de finanţare a activităţilor OSCE şi am cerut Consiliului Permanent să ajungă la un acord înainte de întâlnirea Consiliului ministerial din noiembrie-decembrie 2000, astfel încât acest acord să fie pus în aplicare înainte de 31 decembrie 2000.

45. Reafirmăm importanţa pe care o acordăm relaţiilor cu partenerii noştri pentru cooperare asa cum este prevăzută în Carta pentru Securitate Europeană. Vom întări securitatea şi cooperarea în zona Mediteranei.

46. Exprimăm recunoştinţa pentru Înaltul Comisar pentru Minorităţi, Max van der Stoel, pentru bunăvoinţa sa de a-şi continua activitatea până când va fi înlocuit după întâlnirea ministerială de la Viena în noiembrie-decembrie 2000.

47. Următorul Consiliu al miniştrilor va avea loc la Viena în noiembrie-decembrie 2000 unde se va lua o decizie privind viitoarea întâlnire a şefilor de stat şi de guvern din OSCE.

48. “We wellcome and accept the offer of Romania to exercise the function of Chairman-in-Office in 2001. “Salutăm şi acceptăm oferta României de a exercita funcţia de preşedinte în exerciţiu al OSCE”.

Principalele puncte din Carta Securităţii Europene

Lideri din 54 de ţări au semnat la 19 noiembrie o nouă Cartă pentru Securitate Europeană consfinţind valorile şi mandatul Organizaţiei pentru Securitate şi Cooperare în Europa (OSCE) în secolul al XXI-lea.

Documentul cu 15 pagini stabileşte principiul conform căruia conflictele dintr-un stat semnatar le privesc în mod legitim pe toate celelalte, respinge orice fel de politică de epurare etnică şi angajează statele membre faţă de democraţie, drepturile omului, prevenirea şi soluţionarea conflictelor.

OSCE este chemată să înfiinţeze o capacitate de reacţie rapidă civilă pentru a contribui la gestionarea crizelor, la asistenţa în caz de dezastru şi la cea administrativă de urgenţă, în Europa. Vă prezentăm extrase din document:

1. Provocări comune

“Am lăsat în urma noastră vechile divizări ale Europei, dar au apărut noi riscuri. Am avut experienţa unor conflicte care au fost frecvent provocate de încălcarea flagrantă a normelor şi principiilor OSCE”.

“Am fost martorii unor atrocităţi despre care credeam că aparţin trecutului. În acest deceniu a devenit clar că toate conflictele de acest fel reprezintă o ameninţare la securitatea tuturor statelor participante la OSCE”.

2. Fundamente comune

“Toate angajamentele OSCE, fără excepţie, se aplică în mod egal fiecăruia dintre statele participante”…

“Statele participante sunt responsabile în faţa cetăţenilor şi unul faţă de celălalt pentru punerea în aplicare a angajamentelor lor faţă de OSCE. Considerăm aceste angajamente realizarea nostră comună şi deci chestiuni de însemnătate imediată şi legitimă pentru toate statele participante”…

“Fiecare stat participant are drepturi egale la securitate. În cadrul OSCE, nici un stat, grup de state sau organizaţie nu poate avea responsabilitate preeminentă pentru menţinerea păcii şi stabilităţii în zona OSCE şi nu poate considera vreo parte din zona OSCE sfera sa de influenţă”.

3. Răspunsuri comune

“Pacea şi securitatea din regiunea noastră sunt asigurate în mod optim prin responsabilitatea şi capacitatea fiecărui stat participant de a promova democraţia, domnia legii şi respectul faţă de drepturile omului… Vom căuta modalităţi de a spori pe mai departe eficienţa organizaţiei pentru a reacţiona în cazuri de încălcări clare, masive şi continue ale acestor principii şi angajamente”…

“Respectul pentru drepturile omului, inclusiv pentru drepturile persoanelor aparţinând minorităţilor naţionale, în afară de a fi un scop în sine, poate nu să submineze, ci să consolideze integritatea teritorială şi suveranitatea”…

“Respingem orice politică de epurare etnică sau expulzări în masă… Vom urmări fără discriminare reintegrarea refugiaţilor şi a persoanelor strămutate în locurile lor de origine”.

4. Instrumente comune

“Recunoaştem ca esenţială pentru prevenirea eficientă a conflictelor, gestionarea crizelor şi reconstrucţia postconflict, capacitatea de a desfăşura rapid expertiză civilă şi de menţinere a ordinii. Ne angajăm să dezvoltăm o capacitate în cadrul căreia statele şi OSCE să înfiinţeze echipe rapide de asistenţă şi cooperare la nivel de experţi (REACT – Rapid Expert Assistance and Cooperation Teams), care se vor afla la dispoziţia OSCE”…

“Am hotărât să căutăm opţiuni pentru un potenţial rol mai pregnant şi extins al OSCE în menţinerea păcii. Reafirmându-se drepturile şi obligaţiile potrivit Cartei Naţiunilor Unite şi pe baza deciziilor noastre existente, confirmăm că OSCE poate, pe bază de analiză individuală şi consens, hotărâ să joace un rol conducător, când statele participante apreciază că este organizaţia cea mai eficientă şi adecvată”.

Raportul BERD: în Europa de Est se impune continuarea reformei

La 10 ani de la dispariţia Zidului Berlinului, ideea că procesul de trecere de la comunism la capitalism ar fi trebuit să se încheie până acum în Europa de Est, s-a dovedit prea optimistă, subliniază Banca Europeană pentru Reconstrucţie şi Dezvoltare (BERD), în raportul său anual privind tranziţia. 

BERD, înfiinţată în 1991, pentru a sprijini trecerea la economia de piaţă, afirmă, în raportul său, că sunt necesari mai mulţi ani şi mai multe reforme înainte ca actualul capitol al tranziţiei să se închidă.

“Tranziţia nu înseamnă neapărat un marş continuu înainte; sunt, şi vor fi, rămâneri în urmă şi crize de-a lungul acestui drum. Mai este încă o cale lungă de parcurs, chiar şi în cele mai avansate ţări”, relevă BARD, cel mai mare investitor în sectorul privat al regiunii. 

Tabloul din unele ţări, mai ales din Europa Centrală, este promiţător. Economiile respective au tins acelaşi nivel în domeniul producţiei cu cel din 1989, iar în Polonia, Ungaria, Republica Cehă, Estonia şi Slovenia reuşita este atât de mare încât ele pot privi cu încredere aderarea la UE, în următorul deceniu.

Instituţiile lor s-au dovedit remarcabil de robuste în faţa crizei financiare din Rusia, potenţial destabilizatoare, în timp ce statele balcanice, ca Bulgaria, Macedonia şi Albania, şi-au continuat cu fermitate programul de reforme, în pofida războiului din Kosovo.

Dar BERD opinează că o mare parte din optimismul manifestat la jumătatea anilor ‘90, care i-a determinat pe cehi să declare ca au depăşit stadiul reformei, nu este justificat. “La începutul procesului de reforme, noi şi alţi analişti nu ne-am dat seama cât de importante sunt instituţiile pe care se rezeamă economia de piaţă”, afirmă fostul economist şef al BRD, Nick Stern. “Retrospectiv, ne dăm seama că ar fi trebuit să punem un accent mai mare pe ele”, relevă Stern care a definitivat raportul.

Nicăieri absenţa unor reforme instituţionale nu este mai evidentă decât în fostele republici sovietice. Mulţi analişti anticipau, iniţial, că acestea vor urma Europa centrală pe calea implementării economiei de piaţă. Dar, în prezent, în unele state din CSI nivelul producţiei este de numai 50% din cel realizat cu 10 ani în urmă, iar nivelul de trai scade încontinuu.

Deşi BERD consideră că o clasificare a acestor state nu reflectă corect situaţia, Turkmenistanul ocupă ultimul loc pe scara tranziţiei, urmat de Belarus, în timp ce Rusia se situează pe locul şapte din coada listei, precedată de Ucraina. 

Ungaria pare să fi înregistrat cel mai mare succes pe calea reformelor, urmată de Polonia, Republica Cehă şi Estonia, cu Slovacia venind puternic din urmă, după mai mulţi ani de stagnare. Un preţ greu, plătit pentru reformele inadecvate.

BERD, cu angajamente financiare în valoare de 10,3 miliarde euro în regiune, afirmă că neaplicarea reformelor a avut drept rezultat un grad mare de sărăcie.

În Rusia, speranţa de viaţă a scăzut la 66,9 ani, de la 69,2 ani, în timp ce s-au accentuat foarte mult inegalităţile sociale, iar 30% din populaţie – conform datelor furnizate de guvern – trăia în sărăcie, în noiembrie 1998. Aceşti oameni sunt excluşi de la participarea la viaţă economică şi dacă acest curent continuă, BERD avertizează că entuziasmul faţă de reformă se va diminua. În ultimii 10 ani, au apărut aspecte mai puţin dorite ale capitalismului. Conform unui sondaj, efectuat în rândul a 3000 de companii, din 20 de state din regiune, 29,2% dintre companiile ruseşti afirmă că dau “frecvent” mită. Şi în Ungaria se manifesta un nivel înalt de corupţie, 31,3% din firmele intervievate declarând că dau frecvent mită. În Polonia, raportul este de 32,7%.

Apeluri la aprofundarea reformei, nu la slăbirea ei

BERD consideră că, după supravieţuirea de pe urma şocului produs de criza din Rusia, CSI va înregistra, în 2000, o creştere economică de 1%, după un 1999 stagnant. Iar economiile ţărilor din centrul şi sudul Europei, ca şi ale statelor baltice, vor creşte în medie cu 1,6%, în acest an şi cu 2,1% în 2000.

Un rol cheie pentru o relansare susţinută îl joacă crearea unui cadru legal care să stimuleze micile companii, o condiţie a democratizării economiei şi creării unui mediu necesar pentru susţinerea reformei. “Trebuie să eliminăm barierele din calea noilor companii cu aceeaşi convingere cu care am înlăturat cortina de fier, cu 10 ani în urmă”, declara preşedintele BERD, Horst Koehler.

Accentuarea problemelor sociale şi de asistenţă sanitară în Europa de Est

În timp ce mulţi est-europeni au beneficiat substanţial de pe urma celor 10 ani de reformă de piaţă, mulţi alţii au plătit un preţ greu pentru aceste reforme, care au urmat colapsul comunismului, unii chiar cu propriile vieţi.

Conform raportului BERD, populaţia din Europa centrală trăieşte mai mult şi mai bine după anii de raţionalizare a alimentelor şi de privaţiuni, având acum la dispoziţie o ofertă mai mare de produse şi la un nivel calitativ superior. De exemplu, polonezii au atins în 1997 o speranţă de viaţă de 72,7 ani, comparativ cu 71 de ani, în 1989. Într-o altă ţară din plutonul fruntaş, Republica Cehă, se apreciază că sub 1% din populaţie trăieşte în sărăcie. 

Un lucru comun cu statele din Europa occidentală, majoritatea săracilor din Europa de est provin din rândurile bătrânilor şi mamelor singure, care primesc ajutoare de la stat, al căror nivel nu a ţinut pasul cu inflaţia. Per total, BERD estimează că 140 de milioane de oameni din această zonă trăiau în sărăcie în 1995. Dar şi muncitorii se numără printre cei săraci. În Ucraina, de exemplu, 80% dintre muncitori obţin un salariu situat sub nivelul de subzistenţă. 

Un motiv al sărăciei constă, în mod clar, în restrângerea drastică a activităţii economice. Un alt motiv rezidă în modul în care a intervenit guvernul, încercând să diminueze impactul declinului producţiei. În fosta Uniune Sovietică, statul continuă să subvenţioneze întreprinderile, în timp ce în Europa centrală a fost creată o reţea relativ generoasă de asigurări sociale.

Un model similar de privaţiuni pe tărâm social apare şi în accesul la educaţie. În Rusia şi Ucraina se înregistrează un declin de 3% al numărului copiilor înscrişi în şcolile elementare. BERD avertizează că absenţa unei recompense, după un îndelungat proces de reformă, va avea probabil un impact negativ asupra constituirii societăţii civile.

“Tensiunile sociale, generate de răspândirea sărăciei şi creşterea inechităţilor sociale, pot discredita reforma în ochii populaţiei”, mai relevă banca. 

Capitalismul a generat corupţie în Europa de est

Acordarea de mită afectează firmele mici disproporţionat de mult – cu 5,4% din venituri – comparativ cu 2,8% pentru firmele mari. 

BERD relevă că incidenţa frecventă a mitei dovedeşte schimbarea formelor de control, exercitat odată de stat, trecându-se la alte forme de intervenţie. “Cu alte cuvinte, firmele dau mită oficialităţilor de stat pentru a preîntâmpina intervenţia statului în deciziile companiei”, se arată în raport. Surprinzător, companiile particulare oferă acelaşi nivel de mită ca şi cele de stat, iar BERD notează că privatizarea nu pare să influenţeze în mod semnificativ acest domeniu, în pofida acuzaţiilor de corupţie în procesul privatizării, în special în CSI.

În statele cu guverne centrale slabe, ca Armenia, Azerbaidjan şi Georgia, se constată cel mai ridicat nivel al mitei din regiune, remarcă raportul. 

Dar şi cele mai avansate ţări din Europa centrală figurează în acest clasament pe primele locuri, 32,7% dintre firmele poloneze afirmând că dau frecvent mită, 31,3% în Ungaria şi 26,3% în Republica Cehă.

“Nu există o relaţie simplă între gradul de aplicare a reformelor şi natura interacţiunilor dintre stat şi întreprinderi. Dar procesul “depolitizării” întreprinderilor “continuă să fie incomplet în toate economiile de tranziţie”, se mai arată în raport.

Un grad mai înalt de creştere economică în Europa de est

BERD afirmă însă că, în anul 2000, economiile statelor din estul Europei vor înregistra o creştere economică. Produsul Intern Brut în Europa centrală şi de sud-est va creşte cu 3,2% în 2000, faţă de 1,1% în 1999. Iar după criza din Rusia, statele CSI vor cunoaşte o revigorare de 1,1%, în anul 2000.

În Europa centrală şi de est şi ţările baltice, cea mai puternică creştere în anul 2000 se va înregistra în Albania, de 5%, în timp ce economia românească va înregistra o scădere de 2,1%, comparativ cu 4% în 1999. 

Economia Poloniei va atinge o creştere de 3,5% în acest an şi de 4,5% în 2000, în Republica Cehă de la zero, în 1999, se va ajunge la 2% în anul 2000, iar în Ungaria, anul viitor, creşterea va fi de la 3 la 4%.

Extrase din interviul acordat de Elmar Brok reprezentantului cotidianului “Curentul” la Bruxelles

Elmar Brok membru al Parlamentului European, preşedintele Comisiei pentru afaceri externe, drepturile omului, politică de securitate şi apărare comună a dat un interviu în care a subliniat părerea sa referitoare la integrarea României în UE.

“Nu putem aştepta ca SUA să intervină în orice mic conflict regional convenţional, de aceea va trebui să dezvoltăm un organism european complementar NATO şi să ne asigurăm propriile capacităţi pentru a putea fi eficienţi în prevenirea conflcitelor sau în stoparea lor. De aceea cred că la Helsinki se va hotărâ direcţia bună pentru Europa.

Vom încerca să dăm tuturor ţărilor europene – europene din punct de vedere geografic – sentimentul că fac parte din Europa. Cred că actualul guvern al României a făcut un important progres şi de aceeea Parlamentul European va sprijini începerea negocierilor bilaterale cu România. În comparaţie cu alte ţări România a pierdut foarte mulţi ani din cauza guvernelor din timpul preşedintelui Iliescu”.

La întrebarea referitoare dacă la Helsinki se va cădea de acord ca pentru România să fie din nou acceptate cele două condiţii sau se va lansa o aceeaşi invitaţie generală pentru toate ţările candidate, dl Elmer Brok a răspuns:

“Neîndeplinirea criteriilor de la Copenhaga ar însemna distrugerea UE, ceea ce nu ar fi nici în interesul ţărilor candidate. Dacă nu există un anumit nivel de aplicare al legislaţiei comunitare şi al standardelor economice europene, aderarea cu drepturi depline ca membru, ce presupune intrarea în competiţia pieţei interne, ar putea să distrugă multe lucruri în ţara respectivă. Rămâne deci responsabilitatea ţărilor candidate să îndeplinească condiţiile impuse”.

“şara dvs., trebuie să se adapteze la lumea modernă cu sau fără Uniunea Europeană. UE ar putea fi doar învinovăţită pentru ceea ce trebuie să faceţi oricum. UE alocă o sumă mare de bani pentru adaptare, pentru modernizarea industriei şi a aparatului administrativ, pentru pregătirea unui sistem judiciar adecvat”.

“Toată lumea tebuie să înţeleagă faptul că nimeni nu trăieşte pe o insulă ci într-o lume complexă, alături de ceilalţi. Nu trebuie să urmaţi exemplul care spune că economia de piaţă înseamnă doar liberalismul stil “Şcoala de la Manchester”. Economia de piaţă nu poate funcţiona decât într-un sistem social orientat, aşa cum în Germania în momentul de faţă funcţionează sistemul economic al lui Ludwig Gerhardt. Una din greşelile făcute după 1990 a fost că germanii şi alte naţiuni au dat bani ţărilor din Europa Centrală şi de Est, în timp ce englezii şi americanii au oferit doar consultanţi, care au greşit de cele mai multe ori pentru că au aplicat liberalismul Şcolii de la Manchester, care nu a ajuns la inima oamenilor. UE reprezintă cel mai de succes proiect european în termenii păcii, progresului şi bunăstării”. 

“Istoria se schimbă foarte repede de aceea există momente foarte scurte în care este deschisă o fereastră de oportunitate pe care poţi s-o exploatezi, altfel această şansă nu va mai apărea.

Actualmente există o lume globală în care SUA, Japonia, China şi alte ţări ale lumii devin din ce în ce mai importante. Numai dacă ne vom uni forţele ne vom putea juca rolul. Oricare diintre ţările noastre – Anglia, Germania sau România – sunt prea mici pentru a-şi depăşi singure interesele, deci numai împreună vom putea juca rolul pentru a aduce liniştea popoarelor Europei”.

Opinii exprimate de Directorul Centrului de Dezvoltare Internaţională al Universităţii Harvard, Jeffrey Sachs, într-un articol publicat în revista “Central European Economic Review

Referitor la evaluările asupra transformărilor sociale petrecute în Europa centrală şi asupra fostelor ţări sovietice, asupra lecţiilor demne de analizat de către Occident Jeffrey Sachs opina:

1. Pieţele funcţionează, dar au nevoie de un cadru legal solid pentru a merge bine.

2. Societatea civilă este crucială pentru succesul tranziţiei. Puterea corupe, au constatat de multă vreme filozofii. Chiar cănd guvernele încep cu intenţii bune, devin adesea corupte, daca puterea este în afara oricărui control exterior.

3. Poziţia geografică influenţează ritmul şi profunzimea transformărilor. Cu cât o ţară este mai aproape de pieţele Uniunii Europene cu atât mai dinamice şi mai reuşite sunt transformările. Statele aflate la graniţele UE, ca Polonia, Ungaria, Republica Cehă, Slovacia, Slovenia, Croaţia şi statele baltice, s-au comportat mult mai bine în privinţa atragerii investiţiilor străine, a extinderii exporturilor.

4. Istoria se repercutează pentru multă vreme în viaţa socială. Anul 1998 trebuia să fie un nou început, dar a trezit, totodată, şi vechile mitologii şi antipatii reprimate în cursul erei comuniste. Istoria condiţionează societăţi diferite să aştepte lucruri diferite de la conducătorii lor. 

5. Condiţiile iniţiale contează pentru restructurarea economică. În toţi aceşti ani, comparaţii simpliste între ţări circulau cu rapiditate, fără a lua în considerare profundele deosebiri de structură economică.

6. Acţiunile Occidentului au o mare importanţă, dar n-au fost în nici un caz suficiente. De câte ori Occidentul a oferit ajutor – ce de pildă când a anulat datoriile Poloniei sau când i-au alocat un fond special pentru stabilizarea monedei – rezultatele au răsplătit eforturile înzecit. Când însă ajutoarele n-au fost acordate, ca în situaţia în care Iugoslavia a cerut în zadar, în 1990, reeşalonarea datoriilor externe, lipsa de acţiune a statelor europene a contribuit la dezastrul ulterior al federaţiei.

În cele din urmă, istoria va judeca Uniunea Europeană, Statele Unite şi Fondul Monetar Internaţional, atâta vreme căt sloganul deceniului ar fi putut fi: “Voi pretindeţi că faceţi reformă, iar noi pretindem că vă ajutăm”. Uniunea Europeană a amânat primirea noilor membri din Europa Centrală pentru prea multă vreme. UE şi SUA au fost prea zgârcite şi înguste la minte spre a oferi Rusiei sprijinul financiar adecvat în primii ani ai tranziţiei. Iar politicile lor faţă de Balcani au reprezentat un deceniu întreg de neglijenţă, momente ratate şi abordare inadecvată.

În calitate de fost consilier al multor guverne din ţările în tranziţie – Polonia, Estonia, Kîrgîzstan, Monglia, Rusia, Slovenia şi Ucraina – Jeffrey Sachs formulează în finalul articolului său următoarea recomandare: promovaţi reforme interne rapide, solicitaţi asistenţă internaţională consistentă, acordaţi o atenţie soecială moralităţii în viaţă societăţii şi insistaţi pe transparenţă în acţiunea tuturor factorilor implicaţi în reformă.

